c: text/html

text:
INQAKU ELINGUMXHOLO
Iingcinga Zenza Umahluko!
Yintoni eyona nto ilawula ulonwabo lwakho kwezi zilandelayo?
iimeko zakho
imfuza
indlela ocinga ngayo
ABANYE bebeya kuthi “ziimeko,” mhlawumbi besithi, “Bendiya konwaba . . .
“ukuba nje bendinemali eninzi”
“ukuba nje bekumnandi emtshatweni wam”
“ukuba nje bendingabikwa hlaba”
Enyanisweni, yindlela ocinga ngayo edla ngokugqiba enoba uyonwaba na kunokuba ibe ziimeko okanye imfuza. Ziindaba ezimnandi ezo. Ngoba? Kaloku akukho nto unokuyenza ngemeko okuyo okanye ngemfuza, kodwa unokuyilawula indlela ocinga ngayo.
“IYAPHILISA”
Omnye umzekeliso weBhayibhile uthi: “Intliziyo evuyayo iyaphilisa, kodwa umoya oxhwalekileyo womisa amathambo.” (IMizekeliso 17:22) Ngamany’ amazwi, iingcinga zakho zenza umahluko! Zinokwenza ulufikelele usukelo lwakho okanye unikezele, okanye zigqibe enoba intlungu eyenzeke ebomini bakho iyakwakha okanye iyakuchitha kusini na.
Abanye abantu basenokungakukholelwa oku. Basenokucinga ngale ndlela:
‘Kutheni ndifanele ndizenze ngathi andinangxaki ngoxa ndisindwa ziingxaki?’
‘Noba ndingazama kangakanani ukucinga ngendlela entle, ayinakutshintsha imeko endikuyo.’
‘Ndikhetha ukuzijonga izinto ngendlela eziyiyo kunokuba ndiphuphe.’
Ezi ngcinga zisenokuvakala zinesihlahla. Sekunjalo, kuyanceda ukujonga izinto ngendlela entle. Ngokomzekelo, makhe sijonge ezi meko zilandelayo.
Emsebenzini, uAlex noBrian basebenza nzima besenza izinto ezahlukeneyo. Emva kokuhlola umsebenzi wabo, umphathi ubona iimpazamo ezithile kule misebenzi.
UAlex: “Ndiye ndachitha ixesha elininzi ndisenza lo msebenzi, kodwa andikwazanga ukuwenza kakuhle! Andinakuze ndiwuchane lo msebenzi. Enoba ndingasebenza nzima kangakanani, ndiya kusoloko ndisiwa nganeno. Ndisazidubela ntoni ke?”
UBrian: “Umphathi wam undibonise izinto azithandayo emsebenzini wam, kodwa ndenze iimpazamo ezimbalwa. Ndifunde izifundo eziza kundinceda ndiphucule kwixesha elizayo.”
UCINGA NTONI?
Kwisithuba seenyanga ezintandathu, ngubani oza kube ekwazi kakuhle ukwenza umsebenzi—nguAlex okanye nguBrian?
Ukuba ubungumqeshi, yiyiphi kula madoda mabini obungathanda iqhubeke ikusebenzela?
Yiyiphi kula madoda mabini odla ngokufana nayo xa uphoxekile?
UAndrea noBrittney baba namaxesha abaziva bengamalolo ngawo. Ngamnye kubo unendlela yakhe eyahlukileyo amelana ngayo nale meko.
UAndrea ucinga kakhulu ngesiqu sakhe. Akafuni kubenzela nto abantu ngaphandle kokuba bamenzela izinto kuqala. Uthi, ‘Kutheni ndifanele ndichithe ixesha lam ndisenzela abantu izinto, bona bengandenzeli nto?’
UBrittney uzama kangangoko ukuba nobubele ngokwenzela abantu izinto, enoba bayambulela okanye abambuleli. Uphila ngoMthetho Omkhulu—uphatha abantu ngendlela afuna ukuphathwa ngayo. (Luka 6:31) KuBrittney, ukwenza okulungileyo kungumvuzo kungakhathaliseki indlela abantu abasabela ngayo.
UCINGA NTONI?
Nguwuphi kula mabhinqa mabini obuya kumkhetha njengomhlobo?
Nguwuphi owanelisekileyo bubuhlobo bakhe nabanye abantu?
Ukuba ukhe ube lilolo, ngaba uye ufane noAndrea okanye noBrittney?
Kusenokwenzeka ukuba bakho abantu obaziyo abanjengoBrian noBrittney. Usenokuvakalelwa kukuba nawe ufana nabo. Ukuba kunjalo, ngokuqinisekileyo uyabona ukuba indlela ocinga ngayo ingenza umahluko ebomini bakho. Kwelinye icala, kuthekani ukuba ufana noAlex okanye uAndrea? Khawubone iindlela ezintathu iBhayibhile engakunceda ngayo uzijonge ngendlela efanelekileyo iingxaki zobomi.
1 UNGANIKEZELI
IBHAYIBHILE ITHI: “Ngaba uzibonakalise udimazekile ngomhla wokubandezeleka? Uya kuphelelwa ngamandla.”—IMizekeliso 24:10.
ITHETHA UKUTHINI?: Ukunikezela kutheza amandla owafunayo ukuze uphucule imeko yakho okanye umelane nayo.
UMZEKELO: UJuliza wayengonwabanga kwaphela xa wayesemncinci. Uyise wayelinxila kwaye intsapho yakowabo yayihlupheka. Babengoonothwal’ impahlana. UJuliza wayesele ebuncamile ubomi. Kodwa oko kwatshintsha. Wancedwa yintoni? Uthi: “Kwanangaphambi kokuba abazali bam bazoyise iingxaki zabo, iBhayibhile yandinceda ndaphucula indlela endizijonga ngayo izinto. Nanamhl’ oku izinto eziseBhayibhileni zindinceda ndikwazi ukubona izinto ngendlela eyiyo. Ngoku, xa abantu benemikhwa endingayithandiyo, ndiye ndizame ukuqonda isizathu sokuba benze ngaloo ndlela.”
Njengoko uJuliza wafumanisayo, iBhayibhile inemigaqo eluncedo. Amacebiso ayo angakunceda umelane neemeko ezinzima. Ngokomzekelo, amaEfese 4:23 athi: “Mawahlaziyeke amandla engqondo yenu.”
Njengoko le vesi ibonisa, unako ukuyitshintsha indlela ozijonga ngayo izinto. Unako “ukuyihlaziya” indlela ocinga ngayo. Sekunjalo, utshintsho olunjalo luthatha ixesha. Yiloo nto le vesi isithi ‘masihlaziyeke.’
2 JONGA KAKHULU IZINTO EZINTLE
IBHAYIBHILE ITHI: “Yonke imihla yoxhwalekileyo mibi; kodwa onentliziyo echwayitileyo uba netheko rhoqo.”—IMizekeliso 15:15.
ITHETHA UKUTHINI?: Xa uzijonga ngendlela engakhiyo zonke izinto, uya ‘kuxhwaleka’ kwaye yonke imihla iya kuba “mibi.” Kodwa ukuba ujonga kakhulu kwizinto ezintle, uya kuba “nentliziyo echwayitileyo” kwaye uvuye. Kukuwe.
UMZEKELO: Emva kokutyandwa kaliqela ukuze kususwe ithumba elisebuchotsheni, uYanko wayengakwazi ukwenza ezinye izinto nokuthetha kakuhle. Wayevakalelwa kukuba aphelile amaphupha kuye. Oku kwamkhathaza iminyaka. Kodwa watshintsha. Njani? Uthi: “Kunokuba ndicinge ngezinto endingakwazi ukuzenza, ndafunda ukusoloko ndicinga ngezinto ezikhuthazayo.”
Enye indlela akwenza ngayo oku uYanko kukufunda izicatshulwa eziseBhayibhileni. Uthi: “Oku kundenza ndihlale ndicinga ngezinto ezintle. Andikaluncami usukelo lwam lwexesha elide, kodwa okwangoku ndizibekele usukelo ekulula ukulufikelela. Xa ndifikelwa ziingcinga ezityhafisayo, ndiye ndicinge ngezizathu ezininzi zokuba ndivuye.”
NjengoYanko, usenokuzoyisa iingcinga ezingakhiyo uze ucinge ngezinto ezintle. Ukuba ukwimeko embi—mhlawumbi ingxaki yempilo, njengoYanko—zibuze: ‘Ngaba alikho nyhani ithemba? Ngaba kuphelile ngam, okanye ngumqobo nje lo?’ Funda ukulwa iingcinga ezimbi ngokucinga ngezinto ezakhayo.
3 NCEDA ABANYE
IBHAYIBHILE ITHI: “Kunoyolo ngakumbi ukupha kunokwamkela.”—IZenzo 20:35.
ITHETHA UKUTHINI?: Umntu ophayo uvuya ngakumbi. Ngoba? Kaloku sidalwe ngohlobo lokuba singaneli nje ukuhoya iintswelo zethu. (Filipi 2:3, 4; 1 Yohane 4:11) Ukuvuyiswa kukupha kunokusenza sikwazi ukumelana neengxaki zobomi.
UMZEKELO: UJosué unesiphene esichaphazela umqolo wakhe. Udla ngokuphathwa ziintlungu. Kodwa uJosué akazibekanga phantsi kwaye unceda abanye. Uthi: “Kunokuba ndithi, ‘Andizukwazi ukwenza laa nto,’ ndiye ndikhangele amathuba okunceda abantu ngezinto abazifuna imihla ngemihla. Ndifumana iindlela zokunceda abantu, ibe loo nto iyandivuyisa.”
OKO UNOKUKWENZA
Khangela amathuba okuzincama. Ngokomzekelo, ngaba awunakuphekela ummelwane ogulayo isidlo? Ngaba akukho mntu ukhulileyo onokumnceda ngemisetyenzana yasendlwini?
Yikhathalele indlela ocinga ngayo kanye ngendlela obuya kwenza ngayo ngegadi yakho. Zincothule neengcambu iingcinga ezingakhiyo. Hlwayela imbewu yethemba, uze uchumise ubomi bakho ngezenzo ezikwenza uvuye. Uya kuvuna isivuno esenza ubomi bakho bube nomvuzo. Ibe siya kuyingqina into yokuba iingcinga zakho zenza umahluko!
Ngenxa yokukhathalela impilo yabo, abanye abantu bafunde ukungazityi izinto ezithile; nawe ungenza okufanayo kwiingcinga ezingakhiyo
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.

robotstxt: allowed

filter: keep


text:
Septemba 12-
18
INDUMISO 120-134
Ingoma 33 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Uncedo Lwam Luvela KuYehova”: (imiz. 10)
Nd 121:1, 2—Kuba uYehova edale izinto zonke, sinokumthemba (w04 12/15 12 ¶3)
Nd 121:3, 4—UYehova uzazi kakuhle izinto abazidingayo abakhonzi bakhe (w04 12/15 12 ¶4)
Nd 121:5-8—UYehova akayeki ukubakhusela abantu bakhe (w04 12/15 13 ¶5-7)
-
Ukwemba Ubuncwane ObuseBhayibhileni: (imiz. 8)
Nd 123:2—Yiyiphi ingongoma ephuhliswa ngumzekeliso ‘wamehlo abakhonzi’? (w06 9/1 15 ¶4)
Nd 133:1-3—Sifunda ntoni kule ndumiso? (w06 9/1 16 ¶3)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: (imiz. 4 nangaphantsi) Nd 127:1–129:8
YIKHUTHALELE INTSIMI
Utyelelo Lokuqala: (imiz. 2 nangaphantsi) wp16.5 ngaphandle—Phendula umninimzi onomsindo.
Xa Ubuyela: (imiz. 4 nangaphantsi) wp16.5 ngaphandle—Mema umninimzi ukuba aye kwiintlanganiso.
Isifundo SeBhayibhile: (imiz. 6 nangaphantsi) fg isifundo 8 ¶6—Nceda isifundo sibone indlela esinokuwusebenzisa ngayo umbandela.
INDLELA YOKUPHILA YAMAKRISTU
Ingoma 114
Zininzi Izinto Andenzele Zona UYehova: (imiz. 15) Dlala ividiyo ekwi-jw.org/xh. (Yiya kwindawo ethi INKCAZELO ENGAKUMBI NGATHI > IMISEBENZI.) Emva koko buza le mibuzo ilandelayo: UCrystal uncedwe njani nguYehova, yaye oko kumkhuthaze njani? Wenza ntoni xa iimvakalelo okanye iingcinga ezibuhlungu zimongamela? Amava kaCrystal akuncede njani?
ISifundo SeBhayibhile Sebandla: (imiz. 30) ia Umqukumbelo ¶1-13
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 119 Nomthandazo


text:
INQAKU ELINGUMXHOLO | NGABA IBHAYIBHILE ILUNCEDO NAMHLANJE?
Ukunyaniseka Emtshatweni
UMGAQO WEBHAYIBHILE: “Umtshato mawubekeke phakathi kwenu nonke, nesilili somtshato masingadyojwa.”—Hebhere 13:4.
IINGENELO: Abanye abantu bacinga ukuba la mazwi awasasebenzi namhlanje. Bubuxoki obuphindaphindiweyo obo! Ukunganyaniseki emtshatweni kubangela intlungu engathethekiyo namhlanje njengokuba kwakunjalo nangexesha lokubhalwa kweBhayibhile.—IMizekeliso 6:34, 35.
UJessie ongumyeni kunye notata wathi: “Ukunyaniseka kwam nomkam emtshatweni wethu kuye kwasinceda sathandana saza sonwaba ngakumbi. Ukuthembana kubaluleke kakhulu emtshatweni. Ukunganyaniseki kubulala oko kuthembana emtshatweni”—asisathethi ke ngekamva elubuhlungu abanokuba nalo abantwana!
ULigaya * wabeka umtshato wakhe esichengeni. Uthi: “Ndaba nabahlobo abangalunganga, nto leyo eyenza ukuba ndiye nakwimijuxuzo yasebusuku, ndaza ndaphela ndikrexeza.” Ngaba bamonwabisa uLigaya obu bomi? Yena nomyeni wakhe babehlala begrwangxulana, wayengonwabanga kwaphela. Wongeza ngelithi: “Xa ndandicinga ngehlazo endazifaka kulo, ndabona ukuba abazali bam babenyanisile xa babesithi, ‘Unxulumano olubi lonakalisa imikhwa elungileyo.’”—1 Korinte 15:33.
ULigaya wongeza athi: “Ngaphambi kokuba izinto zonakale ngakumbi ndagqiba kwelokuba ndiziyeke iindlela zam ezimbi, ndaza ndafunda iBhayibhile—ndikwasebenzisa nezinto endandizifunda.” Waba yintoni umphumo woku? Umtshato zange uqhawuke, ibe nendoda yakhe yaqalisa ukuba nobubele yaza yamhlonela. Uthi: “IBhayibhile yabutshintsha ubomi bam, yaye andizisoli ngokushiya abo tshomi-ndini neendlela zam ezimbi.”
^ isiqe. 6 Amanye amagama atshintshiwe.
Funda Okungakumbi
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.
Iindlela Zokuphila Ezibalulekileyo Nezisenza Sonwabe
Abaninzi bathi: ‘Ukuba ilungile kuwe, yenze. Yenza into efunwa yintliziyo yakho.’ Ngaba bubulumko loo nto? Funda ngemilinganiselo yokuziphatha eseBhayibhileni nonokuyithemba.


text:
IMBONISELO NO. 5 2016
Unokuyifumana Phi Intuthuzelo?
Sonke siyafuna ukuthuthuzelwa nguThixo, ingakumbi kumaxesha anzima. La manqaku athetha ngendlela uThixo athuthuzela ngayo kumaxesha anzima.
Sonke Siyafuna Ukuthuthuzelwa
Unokuyifumana phi intuthuzelo xa usentlungwini okanye ugula, unengxaki emtshatweni, okanye emsebenzini?
Indlela Asithuthuzela Ngayo UThixo
Iindlela ezine abanokuncedwa ngazo abantu abaxhwalekileyo.
Ukuthuthuzelwa Ngamaxesha Anzima
Abantu abanyanisekileyo baye bancedwa njani xa bebelufuna nyhani uncedo?
“LelikaYehova Idabi”
Yintoni eyabangela ukuba uDavide amoyise uGoliyati? Sifunda ntoni kwibali likaDavide?
Ibali LikaDavide NoGoliyati
—Ngaba Liyinyani?
Abanye abagxeki bayathandabuza ukuba le ngxelo iyinyaniso. Ngaba bafanele bathandabuze?
Ndandisisikhohlakali, Ndikuthanda Nokulwa
Yintoni eyabangela ukuba uphuma-silwe waseMexico afune ukutshintsha ubuntu bakhe?
Yintoni UBukumkani BukaThixo?
Impendulo inokukumangalisa.
Izinto Ezingakumbi Ezifumaneka Kwi-intanethi
Kutheni Uthandaza? Ngaba UThixo Uza kundiphendula?
Xa uthandaza, uThixo uxhomekeke kuwe ukuze awuphendule loo mthandazo.


text:
IMBONISELO MATSHI 2013
Ukuvuswa KukaYesu—Indlela Okukunceda Ngayo
Ngaba ukuvuswa kukaYesu kunokubuchaphazela ubomi bakho?
Ngaba Nyhani—UYesu Wavuswa?
Ekubeni ukuvuswa kukaYesu kuyeyona mfundiso ibalulekileyo eBhayibhileni, kufuneka sazi ukuba kwenzeka nyhani na.
Ukuvuswa KukaYesu Kukuvulele Ithuba Lokuphila Ngonaphakade!
Khawube nombono wobomi obungunaphakade apho kungekho zintlungu, ukubandezeleka nosizi.
Ngaba Ubusazi?
Ngawaphi amalungiselelo omngcwabo awayesenziwa ngamaYuda enkulungwane yokuqala? Ngaba indlela uYesu awangcwatywa ngayo yileyo yayisetyenziswa ngamaYuda?
Ngaba UYesu Wathembisa Umenzi-bubi Ukuba Uza Kumsa Ezulwini?
JUYesu wathembisa umenzi-bubi: “Uya kuba nam eParadesi.” Wayethetha ukuthini?
“Ndandibona Kodwa Ndingaqondi”
UOlivier wajongana neengxaki ezikhethekileyo ngenxa yokuba wayengeva ngeendlebe. Zifundele indlela awancedwa ngayo nguYehova.
“Nguwuphi Umyalelo Wokuqala Kuyo Yonke?”
Into efuwa nguThixo kuthi inokuchazwa ngegama nje elinye.
UPetros NoAnaniyas Baxoka—Sinokufunda Ntoni Kubo?
Funda isizathu sokuba omnye axolelwe ngokuxoka aze omnye angaxolelwa.
Imibuzo YeBhayibhile Iyaphendulwa
Kutheni iBhayibhile ithetha ngoYesu “njengoNyana kaThixo” “izibulo lendalo yoke”?
Izinto Ezingakumbi Ezifumaneka Kwi-intanethi
Ngaba AmaNgqina KaYehova NgamaKristu?
Khawubone indlela esahluke ngayo kwezinye iicawa ezizibiza ngokuba ngamaKristu.


text:
1:1 UPawulos, umpostile (ongavele bantwini, kanjalo kungengamntu; kungaye uYesu Kristu, noThixo uYise, owamvusayo kwabafileyo),
1:2 kwanabazalwana aba bonke banam, uthi kuwo amabandla kaThixo akwelaseGalati:
1:3 Makube lubabalo kuni, noxolo oluvela kuThixo uYise, neNkosi yethu uYesu Kristu;
1:4 owazinikelayo ngenxa yezono zethu, ukuze asinyothule kwiphakade eli langoku lingendawo, ngokokuthanda kukaThixo uBawo wethu.
1:5 Kuye makubekho uzuko, kude kuse emaphakadeni asemaphakadeni. Amen.
1:6 Ndimangalisiwe kukuba niphambuke kamsinya kangaka kulowo wanibizayo ngobabalo lukaKristu, niye kwiindaba ezilungileyo ezizimbi;
1:7 ezingezizo nokuba zizo ezinye; koko kukho bathile banikhathazayo, bathandayo ukuzigqwetha iindaba ezilungileyo zikaKristu.
1:8 Ke, nokokuba sisuke thina aba, nokokuba sisuke isithunywa sasezulwini sanishumayeza iindaba ezilungileyo ezinxamnye nezo sanishumayezayo, masisingelwe phantsi.
1:9 Njengokuba besesitshilo, ndiyaphinda, ndithi nangoku, Ukuba ubani unishumayeza iindaba ezilungileyo ezinxamnye nezo nazamkelayo, makasingelwe phantsi.
1:10 Kuba ngoku ndithomalalisa abantu, ndithomalalisa uThixo, kusini na? Ndifuna ukukholisa abantu na? Ukuba ndingaba ndisakholisa abantu, ndingaba andingumkhonzi kaKristu.
1:11 Ke kaloku, ndiyanazisa, bazalwana, ukuba azingokomntu iindaba ezilungileyo ezi, zashunyayelwayo ndim;
1:12 kuba nam lo andizamkelanga mntwini, andizifundiswanga nokuzifundiswa; ndazamkela ngokutyhilelwa nguYesu Kristu.
1:13 Kuba nayiva eyam ihambo eyayifudula isebuYudeni, ukuba ndaye ndilitshutshisa ndilibhuqa ibandla likaThixo ngokuncamisileyo;
1:14 ndaye ndihambela phambili ebuYudeni, ngaphezu kwabaninzi ababeziintanga zam eluhlangeni lwakowethu, ndizizondelele ngokugqithiseleyo izithethe zoomawokhulu.
1:15 Ke, xenikweni kwakholekayo kuThixo, owandahlulayo kwasesizalweni sikama, wandibiza ngalo ubabalo lwakhe,
1:16 ukuba amtyhile uNyana wakhe ngaphakathi kwam, ukuze ndimshumayele ngeendaba ezilungileyo phakathi kweentlanga: kwaoko andibhekisanga nto kwinyama negazi.
1:17 Andinyukanga nokunyuka ndiye eYerusalem, kubo ababengabapostile ngaphambi kwam; ndesuka ndaya kwelaseArabhi, ndaza ndabuyela eDamasko.
1:18 Ndandula ndathi, emva kweminyaka emithathu, ndenyuka ndaya eYerusalem, ukuba ndazane noPetros; ndahlala naye iintsuku ezilishumi elinantlanu.
1:19 Andibonanga wumbi ke kubapostile, yaba nguYakobi, umzalwana weNkosi, yedwa.
1:20 Izinto ke endinibhalela zona, yabonani, ndithetha emehlweni kaThixo, andixoki.
1:21 Emva koko ndeza kwimimandla yelaseSiriya nelaseKilikiya;
1:22 ndaye ke ndingaziwa ngesiqu ngawo amabandla akwelamaYuda, akuKristu;
1:23 banela ukuva kwakuphela ukuba, Lowo wayefudula esitshutshisa, ngoku ushumayela iindaba ezilungileyo zokholo abefudula elubhuqa.
1:24 Bamzukisa uThixo ngam.
2:1 Ndaza emva kweminyaka elishumi elinamine, ndabuya ndenyuka ndaya eYerusalem ndinoBharnabhas, ndathabatha noTito.
2:2 Ndenyuka ke ngokwesityhilelo, ndazandlala phambi kwabo iindaba ezilungileyo endizivakalisayo phakathi kweentlanga; ndazandlala ke phambi kwabo badumileyo bebodwa, hleze ndibe ndifumana ndibaleka, mhlawumbi ndibe ndafumana ndabaleka.
2:3 NoTito lo, ubenam, nangona ebengumGrike, akanyanzelwanga ukuba aluke:
2:4 ngenxa ke yabazalwana ababuxoki, abangeniswayo bucala, bona bangena ngokunyebeleza, besiza kuhlola inkululeko yethu esinayo kuKristu Yesu, ukuze basithobele ebukhobokeni.
2:5 Esathi abo asabavumela ngolulamo nokwexa elinye, ukuze inyaniso yeendaba ezilungileyo ihlale ihleli kuni.
2:6 Ke aba badumele ukuba bayinto, nokuba babefudula benjani, akunto oko kum; uThixo akakhethi buso bamntu. Kuba aba babedume ngobunto ababhekisanga nto kum.
2:7 Basuka bathi kanye, bakubona ukuba ndiziphathisiwe iindaba ezilungileyo kwabangalukileyo, njengokuba uPetros ebeziphathisiwe kwabolwaluko
2:8 (kuba kwalowo wamsebenzelayo uPetros ngokusingisele kubo ubupostile babolwaluko, wandisebenzela nam ngokusingisele kwiintlanga);
2:9 kananjalo bakulwazi ubabalo endababalwa ngalo: bathi ooYakobi noKefas noYohane, abo ke babedume ukuba baziintsika, basinika thina noBharnabhas izandla zokunene zobudlelane, ukuze siye thina kwiintlanga; bona ke baye kwabolwaluko;
2:10 bathi, maze siwakhumbule amahlwempu; into ke leyo endandiyikhuthalela ukuyenza.
2:11 Ke kaloku, xenikweni uPetros wafikayo kwa-Antiyokwe, ndamelana naye ngokusekuhleni, ngokuba ube engogwetyiweyo.
2:12 Kuba phambi kokuba kufike abathile bevela kuYakobi, wadla ndawonye nabeentlanga; ke wathi bakufika, wesuka wanqwanqwa, wazahlula kubo, esoyika abo bolwaluko.
2:13 Ke ahanahanisa njengaye namanye amaYuda; wada noBharnabhas wakhukuliswa luhanahaniso lwawo.
2:14 Xenikweni ke ndabonayo ukuba abathe ngqo ukuhamba enyanisweni yeendaba ezilungileyo, ndathi kuPetros phambi kwabo bonke, Ukuba wena, ungumYuda nje, uhleli ngokwabeentlanga, ungahlali ngokobuYuda, yini na ukuba ubanyanzele abeentlanga ukuba bahlale ngokobuYuda?
2:15 Thina, singamaYuda ngemvelo, asingaboni abavela kwiintlanga,
2:16 sisazi nje ukuba akagwetyelwa umntu ngokwasemisebenzini yomthetho, kuphela kungokukholwa kuYesu Kristu: sithe ke nathi aba sakholwa kuKristu Yesu, ukuze sigwetyelwe ngokwasekukholweni kuKristu, kungabi ngokwasemisebenzini yomthetho; ngokokuba akuyi kugwetyelwa mntu ngokwasemisebenzini yomthetho.
2:17 Ke ukuba, sifuna nje ukugwetyelwa ngoKristu, sifunyanwa singaboni nathi ngokwethu, ndiyabuza ndithi, uKristu ungumlungiseleli wesono na ke ngoko? Nakanye!
2:18 Kuba, ukuba izinto endazichithayo, ndibuya ndakhe zona, ndiyaziqondakalisa ngokwam ukuba ndingumgqithi.
2:19 Kuba mna ngomthetho ndafa kumthetho, ukuze ubomi ndibudlele kuThixo.
2:20 Ndibethelelwe emnqamlezweni noKristu; ayisendim ke odla ubomi, nguKristu ke oselesidla ubomi kum. Ubomi ke endibudlayo ngoku, ndisenyameni, ndibudlela ekukholweni kuNyana kaThixo, owandithandayo, wazinikela ngenxa yam.
2:21 Andilutshitshisi ubabalo lukaThixo; kuba, ukuba bungomthetho ubulungisa, oko uKristu angaba wafumana wafa.
3:1 Ehlani, maGalati aswele ukuqonda! Ngubani na oninyangileyo, ukuba ningayithambeli nje inyaniso, ebethe nje phambi kwamehlo enu uYesu Kristu wabhalwa, wabhegezwa phakathi kwenu, ebethelelwe emnqamlezweni?
3:2 Ndithanda ukukha ndiqonde kuni le ndawo yodwa: Namamkela uMoya emisebenzini yomthetho, namamkela ezindabeni zokholo, kusini na?
3:3 Ninje na ukuswela ukuqonda? Nakuba niqale kuMoya, ngoku nigqibela kwinyama na?
3:4 Izinto ezinzima kangaka nafumana naziva na? ukuba kanti benifumana nisenza.
3:5 Lowo ngoko uniphayo uMoya, usebenza imisebenzi yamandla kuni, ukwenza oko ngokwasemisebenzini yomthetho, ukwenza ngokwasezindabeni zokholo, kusini na?
3:6 njengokuba uAbraham wakholwayo nguThixo, kwaza oko kwabalelwa ebulungiseni kuye.
3:7 Yazini ngoko ukuba abaselukholweni, ngabo abo abangoonyana baka-Abraham.
3:8 Isibhalo, sibona ke ngenxa engaphambili ukuba uThixo uyazigwebela iintlanga ngokwaselukholweni, sazishumayela ngenxa engaphambili iindaba ezilungileyo kuAbraham, sisithi, Ziya kusikelelelwa kuwe zonke iintlanga.
3:9 Ngoko ke abaselukholweni bayasikelelwa ndawonye noAbraham okholwayo.
3:10 Kuba bonke abangabasemisebenzini yomthetho, baphantsi kwesiqalekiso; kuba kubhaliwe kwathiwa, Baqalekisiwe bonke abangahlaliyo ezintweni zonke ezibhaliweyo encwadini yomthetho, ukuba bazenze.
3:11 Okokuba ke akukho namnye ugwetyelwayo ngomthetho kuye uThixo, kuyabonakala; ngokuba lowo ulilungisa, uya kudla ubomi obuphuma elukholweni.
3:12 Wona ke umthetho asingowaselukholweni; uthi, umntu owazenzayo ezo zinto uya kudla ubomi ngazo.
3:13 UKristu wasithenga, wasikhulula esiqalekisweni somthetho, ngokwenziwa isiqalekiso ngenxa yethu (kuba kubhaliwe kwathiwa, Uqalekisiwe wonke umntu oxhonywe emthini);
3:14 ukuze intsikelelo ka-Abraham ibe sezintlangeni ngoKristu Yesu, ukuze idinga loMoya silamkele ngalo ukholo.
3:15 Bazalwana, ndithetha ngokwabantu: kwanowomntu umnqophiso ozinzisiweyo, akukho namnye uwutshitshisayo, athi mhlawumbi ongeze kuwo.
3:16 Enziwa ke kuye uAbraham amadinga, nakuyo imbewu yakhe. Akathi, nakuzo iimbewu, ngathi uthetha ezininzi; usuka ngathi uthetha nye, athi, Nakuyo imbewu yakho: nguKristu ke lowo.
3:17 Ukutsho ke ndithi, Umnqophiso ozinzisiweyo ngenxa engaphambili nguThixo, usingisele kuKristu, awunakuphangwa igunya ngumthetho, owabakhoyo emva kweminyaka engamakhulu omane anamanci mathathu, ukuze ulibhangise idinga elo.
3:18 Kuba ilifa elo, ukuba liphuma emthethweni, loba alisaphumi edingeni; ke yena uThixo umbabale uAbraham ngedinga.
3:19 Uyintoni na ngoko umthetho? Walekelwa ngenxa yezigqitho, ukude ifike imbewu leyo yayibekwe ngedinga; wamiswa ngezithunywa zezulu, sisandla somlamleli.
3:20 Ke umlamleli akamnye; uThixo ke yena mnye.
3:21 Umthetho ngoko uchasene na namadinga kaThixo? Nakanye! Kuba, ukuba bekuwiswe umthetho onako ukudlisa ubomi, kuhleliwe nje, ngebuphume emthethweni lowo ubulungisa.
3:22 Ke sona isibhalo sisuke sazivalela ndawonye izinto zonke phantsi kwesono, ukuze idinga eliphuma ekukholweni kuYesu Kristu linikwe abakholwayo.
3:23 Ngaphambi ke kokufika kokholo, sasilindwa, siphantsi komthetho, sivalelwe ndawonye kude kufike ukholo olu, lube luza kutyhilwa.
3:24 Ngoko ke umthetho waba ngosikhaphela kuKristu, ukuze sigwetyelwe ngokwaselukholweni.
3:25 Lwakuba lufikile ke ukholo, asibi saba phantsi kwamkhapheli.
3:26 Kuba nina nonke ningoonyana bakaThixo ngako ukukholwa, nikuKristu Yesu;
3:27 kuba nina nonke, nabhaptizelwayo kuKristu, namambatha uKristu.
3:28 Akusekho mYuda namGrike; akusekho khoboka nakhululekileyo; akusekho ndoda nankazana; kuba nina nonke nimntu mnye, nikuKristu Yesu.
3:29 Ukuba ke nina ningabakaKristu, niyimbewu ka-Abraham ngoko, neendlalifa ngokwedinga.
4:1 Ndithi ke, indlalifa, ngexesha lonke engumntwana, ayahluke nganto kumkhonzi, nakuba iyinkosi yeento zonke;
4:2 iphantsi kwabagcini namagosa, kude kufike ixesha elimiswe ngaphambili nguyise.
4:3 Ngokunjalo nathi, xenikweni besingabantwana, besingamakhoboka aphantsi kweziqalelo zehlabathi.
4:4 Lithe ke lakuzaliseka ixesha, uThixo wamkhupha weza uNyana wakhe, othe wazalwa ngumntu oyinkazana; ethe wazalelwa phantsi komthetho,
4:5 ukuze abakhulule ngokubathenga abaphantsi komthetho, ukuze sikuzuze ukwenziwa oonyana.
4:6 Ngokuba ke ningoonyana, uThixo wamkhupha uMoya woNyana wakhe, weza ezintliziyweni zenu, edanduluka esithi, Abha, Bawo.
4:7 Ngoko ke akusengumkhonzi, ungunyana; ukuba ke ungunyana, ukwayindlalifa kaThixo ngoKristu.
4:8 Kanti okunene, oko naningamazi uThixo, nanikhonza kwabo ngemvelo bangethixo;
4:9 ngoku ke, nakuba nimazile uThixo, hayi kanye mandithi, nakuba naziwe nguThixo, nenza ntoni na ukubuya niguqukele kwiziqalelo ezingenamandla, ezingenaluncedo, enithanda ukubuya nikhonze zona ngokutsha?
4:10 Nimana nigcina imihla, neenyanga, namaxesha, neminyaka.
4:11 Ndiyanoyikela, hleze ndibe ndifumane ndabulaleka ngenxa yenu.
4:12 Ndiyanikhunga, bazalwana, yibani njengam, ngokuba nam ndaba njengani; anindonanga nganto.
4:13 Niyazi ke ukuba bekungenxa yokuswela amandla kwenyama yam, ukunishumayeza kwam iindaba ezilungileyo ngokokuqala.
4:14 Ukulingwa kwam okwakusenyameni yam, anikwenzanga into engento, anikucekisanga nina nokukucekisa; nesuka nandamkela njengesithunywa sikaThixo, njengoKristu Yesu ngokwakhe.
4:15 Kwabe kuyintoni na ngoko ukuziyolisa kwenu? Kuba ndiyaningqinela, ukuba bekunokwenzeka, ninge nawakrukrayo amehlo enu, nandinika.
4:16 Ndisuke ndaba lutshaba lwenu na ke, ngokuthetha inyaniso kuni?
4:17 Bayanincekelela ngokungekuhle; basuka bathande ukunivalela phandle, ukuze nibancekelele nani.
4:18 Kuhle ke ukuba kuncekelelwe ngamaxesha onke entweni entle, kunganeli ukuba njalo ndakuba ndikho kuni.
4:19 Bantwana bam, endibuye ndanenimba ngabo, ade uKristu amiliswe ngaphakathi kwenu,
4:20 bendithanda ke ukubakho kuni ngoku, ndilenze libe lilimbi ilizwi lam; ngokuba ndiyathingaza ngani.
4:21 Ndixeleleni, nina nithandayo ukuba phantsi komthetho, aniwuva na umthetho?
4:22 Kuba kubhaliwe kwathiwa, uAbraham wayenoonyana ababini: omnye engowekhobokazana, omnye engowomfazi okhululekileyo.
4:23 Waye okunene lowo wekhobokazana ezelwe ngokwenyama; kodwa lowo womfazi okhululekileyo wayezelwe ngalo idinga.
4:24 Eziyintsonkotha zona ezo zinto; kuba aba bayiyo iminqophiso emibini. Omnye uvela entabeni yeSinayi, uzalela ebukhobokeni, onguHagare ke wona lowo;
4:25 kuba loo nto inguHagare yiSinayi, intaba ekwelama-Arabhi, elungelelene neYerusalem yakalokunje, esebukhobokeni ke nabantwana bayo.
4:26 Ke yona ephezulu iYerusalem ikhululekile, enguma wethu leyo.
4:27 Kuba kubhaliwe kwathiwa, Yiba nemihlali, ludlolo lungazaliyo; Gqabhuka umemelele, wena ungenanimba; Ngokuba baninzi abantwana besishiywa, ngaphezu kwabonendoda.
4:28 Thina ke, bazalwana, ngokokukaIsake, singabantwana bedinga.
4:29 Kusuke, kwanjengokuba wayesithi oko owazalwa ngokwenyama amtshutshise owazalwa ngokoMoya, kwaba njalo nakaloku.
4:30 Sithini na ke sona isibhalo? Sithi, Likhuphele phandle ikhobokazana nonyana walo; kuba unyana wekhobokazana akasayi kuba ndlalifa kunye nonyana wokhululekileyo.
4:31 Ngoko, bazalwana, asingabantwana bekhobokazana thina; singabowokhululekileyo.
5:1 Yimani ngoko enkululekweni, athe uKristu wasikhululela kuyo; nize ningabuyi nibanjwe yidyokhwe yobukhoboka.
5:2 Niyabona, mna, Pawulos, ndithi kuni, ukuba nithe naluka, uKristu akasayi kuninceda lutho.
5:3 Ndiphinda ndingqina ke kumntu wonke owalukileyo, ukuba ungonetyala lokuwenza umthetho uphela.
5:4 Nibhangile, nahlukana noKristu, nina aba nigwetyelwayo emthethweni, naphalala elubabalweni.
5:5 Kuba thina ngoMoya silinde kakhulu ithemba lobulungisa ngokwaselukholweni.
5:6 Kuba kwabakuKristu Yesu akunamandla anto ukwaluka, kwanokungaluki; into enamandla lukholo olusebenza ngothando.
5:7 Nibe nibaleka kakuhle; ngubani na osuke wanithintela ukuba ningayithambeli inyaniso?
5:8 Olo loyiseko lwenu aluphumi konibizayo.
5:9 Igwele elincinane liyayibilisa intlama iphela.
5:10 Mna ndikholosekile malunga nani eNkosini, ukuba aniyi kucinga nto yimbi; ke onikhathazayo uya kuluthwala ugwebo, nokuba ngongubani.
5:11 Mna ke, bazalwana, ukuba ndingaba ndisavakalisa ulwaluko, ndisatshutshiselwani na? singaba sibhangisiwe njengoko isikhubekiso eso somnqamlezo.
5:12 Akwaba bangazinqumla nokuzinqumla abaniqungaqungayo.
5:13 Kuba nina nabizelwa enkululekweni, bazalwana; kodwa ke musani ukuthi, ukuyiphatha inkululeko leyo, nivulele inyama ithuba; manisuke ngalo uthando nikhonzane.
5:14 Kuba wonke umthetho uzaliswe ngazwi linye, ngeli lithi, Uze umthande ummelwane wakho ngoko uzithanda ngako.
5:15 Ukuba ke niyagrenyana, nidlane, lumkani ukuba ningagqitywa omnye ngomnye.
5:16 Ke kaloku ndithi, Hambani ngokoMoya, naningasayi kuthi ke niyizalise inkanuko yenyama.
5:17 Kuba inyama ikhanuka ngokuchasene noMoya, uMoya ke ukhanuka ngokuchasene nenyama; ezo zinto ke ziphambene, ukuze ningazenzi izinto enisukuba nizithanda.
5:18 Ukuba ke nikhokelwa nguMoya, aningaphantsi komthetho.
5:19 Iyabonakala ke yona imisebenzi yenyama, eyile: ukrexezo, umbulo, ukungcola, uburheletyo,
5:20 ukubusa kwizithixo, ukukhafula, intiyo, iinkani, amakhwele, imisindo, amayelenqe, iimbambaniso, izahlukano,
5:21 oomona, ookubulala, ookunxila, iindywala, nezinto ezinjengezo; endinixelelayo ngenxa engaphambili, njengokuba besendinixelele kade, ukuba abazenzayo izinto ezinjalo abayi kubudla ilifa ubukumkani bukaThixo.
5:22 Ke sona esoMoya isiqhamo luthando, uvuyo, uxolo, ukuzeka kade umsindo, ububele, ukulunga, intembeko, ubulali, ukuzeyisa;
5:23 akukho mthetho uchasene nezinto ezinjalo.
5:24 Ke kaloku abo ke bakaKristu, inyama bayibethelele emnqamlezweni, kunye neminqweno neenkanuko zayo.
5:25 Ukuba sidla ubomi ngokoMoya, masihambe nokuhamba kwangokoMoya.
5:26 Masingabi ngabozuko olulambathayo, sithelekisana, simonelana.
6:1 Bazalwana, ukuba umntu uthe waqutyulwa nokuqutyulwa sisiphoso esithile, nina bangaboMoya, mlulekeni onjalo ninomoya wobulali; uzilumkela ukuba ungahendwa nawe.
6:2 Thwalisanani ubunzima, ize ngokunjalo niwuzalise umthetho kaKristu;
6:3 kuba umntu, ukuba uba uyinto, engento, uyazikhohlisa.
6:4 Elowo ke makawucikide owakhe umsebenzi, wayeya kwandula ukuba neqhayiya ngokwakhe yedwa, angabi nalo ngomnye;
6:5 kuba elowo uya kuwuthwala owakhe umthwalo.
6:6 Makathi ke lowo ufundiswayo ilizwi, abelane nalowo ufundisayo ngeento zonke ezilungileyo.
6:7 Musani ukulahlekiswa; uThixo yena asingowokuhlekisa. Kuba into athe wahlwayela yona umntu, wovuna kwayona;
6:8 ngokuba lowo uhlwayelela eyakhe inyama, wovuna ukonakala ngokwasenyameni; lowo uhlwayelela uMoya ke, wovuna ubomi obungunaphakade ngokwaseMoyeni.
6:9 Ke ekwenzeni okulungileyo masingethi amandla; kuba sovuna ngexesha elililo, ukuba asityhafi.
6:10 Njengoko singathi sibe nethuba, masisebenze okulungileyo kubo bonke, ngokukodwa ke kwabendlu yokholo.
6:11 Bonani ukuba kukhulu kokubhala endinibhalele ngako ngesam isandla.
6:12 Bonke abathanda ukuba babe nesimilo esihle ngokwangaphandle, abo ke baninyanzela ukuba naluswe; benzela nje kodwa ukuze bangatshutshiswa ngawo umnqamlezo kaKristu.
6:13 Kuba kwanabo balukayo, bengawubambi umthetho, bathanda ukuba naluswe, ukuze baqhayise ngeyiyeyenu inyama.
6:14 Mna ke mandingakhe ndiqhayise nganto, ingenguwo umnqamlezo weNkosi yethu uYesu Kristu, ekuthe ngaye ihlabathi kum labethelelwa emnqamlezweni, ndathi nam kwihlabathi ndabethelelwa emnqamlezweni.
6:15 Kuba kwabakuKristu Yesu, akunamandla anto ukwaluka nokungaluki; into enamandla sisidalwa esitsha.
6:16 Bonke ke abahamba ngalo mgca, makube luxolo nenceba kubo ke, nakwabangamaSirayeli kaThixo.
6:17 Elokugqiba ndithi, Makungabikho namnye undixhamlayo; kuba mna, iimpawu zeNkosi uYesu ndiziphethe ngomzimba wam.
6:18 Ubabalo lweNkosi yethu uYesu Kristu malube nomoya wenu, bazalwana. Amen.


text:
Kuye Kwandilungela Ukusondela KuThixo
XA NDANDINEMINYAKA esithoba, ndayeka ukukhula. Namhlanje ndineminyaka eyi-43, kodwa ndiyimitha nje ubude. Xa abazali bam babona ukuba andizi kuba mde ngaphezu koku, bandikhuthaza ukuba ndisebenze nzima ukuze ndingahlali ndicinga ngobufutshane bam. Ukuze ndihlale ndixakekile, ndazibekela itafile yokuthengisa iziqhamo phambi kwasekhaya ndaza ndayigcina intle. Loo nto yayisenza abantu bahlale besiza kuthenga.
Kakade ke, ukukhuthala zange kulungise yonke into. Ndandisemfutshane, yaye ndandisoyiswa nazezona zinto zilula ebomini, njengokufikelela kwizinto eziphezulu ezivenkileni. Kwakubonakala ngathi yonke into yenzelwe abantu abade kunam. Ndandizisizela, kodwa yatshintsha yonke loo nto xa ndandineminyaka eyi-14.
Ngenye imini, kweza amabhinqa amabini angamaNgqina kaYehova, athenga iziqhamo aza acela ukundifundela iBhayibhile. Kungekudala ndabona ukuba ukwazi uYehova nenjongo yakhe kubaluleke kakhulu kunobufutshane bam. Yandinceda gqitha loo nto. Esona sibhalo ndasithandayo yiNdumiso 73:28. Inxalenye yokuqala yale vesi ithi: “Ukusondela kuThixo kulungile kum.”
Ekhaya semka eCôte d’Ivoire safudukela eBurkina Faso, baza ubomi bam batshintsha kakhulu. Kaloku kwindawo esasihlala kuyo ngaphambili, abantu babesele beqhelile ukundibona ndimi ecaleni kwetafile yam yeziqhamo. Kodwa kule ndawo intsha, ndandingaziwa, ibe abantu abaninzi babesothuka xa bendibona. Babendithi ntsho ngamehlo, ngoko ndahlala endlwini iiveki ezininzi. Kwathi ke ngenye imini ndakhumbula indlela ekwakundinceda ngayo ukusondela kuYehova. Ndabhalela iofisi yesebe yamaNgqina kaYehova, yaza yathumela umntu. UNani, owayengumthunywa wevangeli, weza kundibona ehamba ngesithuthuthu.
Iindlela zendawo esasihlala kuyo zezomhlaba, ngoko ziyatyibilikisa, ibe xa kunetha, ziba nodaka. UNani wayesiwa kaninzi kwisithuthuthu sakhe xa esiza kundifundela, kodwa akazange ancame. Ngenye imini, wacela ukundisa kwiintlanganiso. Ndaqonda ukuba le nto iza kufuna ndiphume endlwini ndibe ndisindwa ngamehlo abantu. Ukongezelela kuloo nto, ndandiza kusisinda isithuthuthu sakhe ekwakuhleli kunzima kakade ukusiqhuba. Nakuba kunjalo, ndavuma, ndikhumbula inxalenye yesibini yesibhalo endisithandayo ethi: “Ndisabela kwiNkosi enguMongami uYehova.”
Mna noNani sasidla ngokuwa eludakeni, kodwa sasingakhathali kuba sasizithanda iintlanganiso. KwiHolo YoBukumkani abantu babendincumela benobubele, bengafani nabantu ababedla ngokundithi ntsho ngamehlo esitratweni! Kwiinyanga ezisithoba emva koko, ndabhaptizwa.
Inxalenye yesithathu yesi sibhalo ndisithandayo ithi: “Ukuze ndivakalise yonke imisebenzi yakho.” Ndandisazi ukuba eyona nto iza kuba nzima kukuya entsimini. Ndikukhumbula kakuhle ukuqala kwam ukuya entsimini. Abantwana nabantu abadala babendiqwalasela, bandilandele baze bahlekise ngendlela endihamba ngayo. Yayindikhathaza gqitha loo nto, kodwa xa ndaqonda ukuba nabo badinga iParadesi njengam, ndakwazi ukunyamezela.
Ukuze izinto zibe lula, ndathenga itrayisekile enyovwa ngezandla. Umntu endihamba naye entsimini wayedla ngokunditshova emaqhineni aze akhawuleze akhwele xa indlela isihla. Nangona kwakunzima ekuqaleni ukushumayela, kungekudala ndaya ndikuthanda, kangangokuba ngo-1998, ndaba nguvulindlela othe ngxi.
Ndandiqhuba izifundo zeBhayibhile ezininzi, ibe ezine kuzo zabhaptizwa. Ukongezelela koko, omnye woodadewethu wayamkela inyaniso! Ukuva indlela abanye abenza ngayo inkqubela kwakudla ngokundikhuthaza kanye xa ndikudinga ukukhuthazwa. Ngenye imini, ndandinesifo seengcongconi, ndafumana ileta eyayivela eCôte d’Ivoire. Ndandiqale isifundo seBhayibhile emnyango nomfundi waseyunivesithi eBurkina Faso ndaza ndamdlulisela komnye umzalwana. Kamva lo mfundi wafudukela eCôte d’Ivoire. Ndavuya ndisakuva ukuba uye waba ngumvakalisi ongabhaptizwanga!
Mhlawumbi uyazibuza ukuba ndiphila ngantoni. Omnye umbutho onceda abantu abaneziphene wandifundisa ukuthunga. Omnye wabahlohli wabona indlela endikhuthele ngayo, waza wathi: “Wena, kufuneka sikufundise ukwenza isepha.” Bayenza loo nto. Ngoku ndenza iisepha zokuhlamba umzimba nezempahla. Abantu bayayithanda isepha yam ibe bayayincoma nasebantwini. Ndiyisa ngokwam kubo, ndisebenzisa isithuthuthu esinamavili amathathu.
Okubuhlungu kukuba ngo-2004, kwafuneka ndiyeke ukuba nguvulindlela ngenxa yentlungu esemqolo. Ndisaya qho kodwa entsimini.
Abantu bathi ndaziwa ngoncumo lwam. Ndifanele ukuvuya kaloku, kuba ukusondela kuThixo kuye kwandilungela.—Kubalisa uSarah Maiga.


text:
Ndinokwenza Njani Ukuze Abazali Bam Bandithembe?
Into onokuyenza
Khawucinge ngale nto: Ngaba indlela ozenza ngayo izinto ibangela ukuba abazali bakho bangakuthembi?
Ngokomzekelo, umpostile uPawulos wabhala: “
Sinqwenela ukuziphatha ngokunyaniseka kwizinto zonke.” (Hebhere 13:18) Zibuze, ‘Yintoni abayaziyo ngam abazali bam xa kufuneka ndibaxelele indawo endikuyo nezinto endizenzayo?’
ULori
“
Ndandithumelela enye inkwenkwe iie-mail ndingafuni ukuba abazali bam bazi. Bandibhaqa baza bathi mandiyiyeke le nto ndiyenzayo. Ndathi ndiza kuyeka, kodwa andizange ndiyeke. Ndaqhubeka ndikwenza oku kangangonyaka. Ndandithumela ie-mail, abazali bandibhaqe, ndicele uxolo ndithembise ukuba andizi kuphinda, kodwa ndiphinde. Loo nto yabangela ukuba abazali bam bangandithembi kwinto yonke endiyenzayo!”
Ucinga ukuba yintoni eyabangela ukuba abazali bakaLori bangaphindi bamthembe?
Ukuba wawungumzali kaLori, wawuza kwenza ntoni, yaye kutheni wawuza kwenza njalo?
ULori wayemele ukuba wenze ntoni emva kokuba abazali bakhe bethethe naye ngale ngxaki kwasekuqaleni?
UBeverly
“
Abazali bam babengandithembi emakhwenkweni, kodwa xa kungoku ndiyasiqonda isizathu. Ndandidlala ngamakhwenkwe amaninzi andishiya ngeminyaka emibini. Ndandihlala efowunini ndincokola nawo, yaye xa kukho nantoni na esidibanisayo ndandincokola nawo kuphela. Abazali bam bayithatha ifowuni yamkangangenyanga, yaye babengavumi ndiye kwiindawo ezinaloo makhwenkwe.”
Ukuba wawungumzali kaBeverly, wawuza kwenza ntoni, yaye kutheni wawuza kwenza njalo?
Ucinga ukuba abazali bakaBeverly bambekela imiqathango engafanelekanga? Ukuba uthi ewe, kutheni?
Yintoni awayefanele ukuba uyenzile uBeverly ukuze abazali bakhe bamthembe?
Ukuphinda Uthenjwe
Into onokuyenza
Okokuqala, cinga ngento ekwenze awathenjwa.
Ukugcina ixesha endimele ndibe sekhaya ngalo
Ukwenza izinto endithe ndiza kuzenza
Ukugcina ixesha
Ukuyisebenzisa kakuhle imali
Ukugqiba imisebenzi yasekhaya
Ukuvuka ngaphandle kokucengwa
Igumbi lam lihlale licocekile
Ukuthetha inyaniso
Ukusebenzisa ifowuni okanye ikhompyutha ngendlela efanelekileyo
Ukuvuma xa wenze impazamo ucele uxolo
Ezinye izinto
Okwesibini, zimisele. Zibekele usukelo lokunyaniseka kwizinto ozichazileyo. Landela oku kuthethwa yiBhayibhile: “
Nibulahle ubuntu obudala obuvisisana nehambo yenu yangaphambili.” (Efese 4:22) Ekuhambeni kwexesha, wonke umntu, nditsho nkqu nabazali bakho, baya kuyibona imizamo oyenzayo.—1 Timoti 4:15.
Okwesithathu, xelela abazali bakho into ozimisele ukuyenza. Kunokuba ukhalazele ukuba abakuthembi, bacele kakuhle ukuba bakuxelele into ofanele uyenze ukuze bakuthembe.
Isilumkiso: Sukulindela ukuba baza kusuka bakuthembe ngokuqhwanyaza kweliso. Baza kufuna ukuqiniseka ukuba uyakwenza oko ubathembise kona. Ngeli thuba yenza zonke izinto ezinokubangela ukuba bakuthembe. Ekuhambeni kwexesha, abazali bakho baya kukuthemba baze bakwenze ukhululeke. Kwaba njalo ngoBeverly, ekuthethwe ngaye ngasentla. Uthi: “Kunzima ukwenza izinto eziza kubangela ukuba uthenjwe kodwa kulula ukungathenjwa,” wongezelela ngelithi, “Ngoku abazali bam bandithembile yaye loo nto iyandonwabisa!”
Eyona nto ibalulekileyo: Xa usenza izinto ngokuthembeka, nabantu baza kukuthemba.


text:
Ngaba UThixo Uyayiphendula Imithandazo?
ABANTU abaninzi bayafuna ukwazi impendulo yalo mbuzo ungasentla. IBhayibhile ibonisa ukuba nanamhlanje uYehova usayiphendula imithandazo. Ubukhulu becala ukuphulaphulwa kwemithandazo yethu kuxhomekeke kuthi.
UYesu wabagxeka abefundisi bomhla wakhe ababesenza inkwalambisa yemithandazo kuba befuna ukubonakala ngathi bangamalungisa ebantwini. Wathi loo madoda ‘ayeza kuwufumana ngokupheleleyo umvuzo wawo,’ nto leyo ethetha ukuba ekuphela kwento ayeza kuyifumana kukubonwa ngabantu kungekhona ukuphulaphulwa nguThixo okwakuyeyona nto eyayifuneka. (Mateyu 6:5) Nanamhlanje abantu abaninzi bathandazela izinto ezithandwa ngabo kungekhona ukuthanda kukaThixo. Ukungayinanzi kwabo imigaqo yeBhayibhile esithethe ngayo kwenza ukuba uThixo angayiphulaphuli imithandazo yabo.
Kuthekani ngawe? Ngaba uThixo uza kuyiphendula imithandazo yakho? Ukuphendulwa kwayo akuxhomekekanga kuhlanga, ubuzwe okanye imali onayo. IBhayibhile isiqinisekisa ngelithi: “UThixo akakhethi buso, kodwa kwiintlanga zonke umntu omoyikayo aze asebenze ubulungisa wamkelekile kuye.” (IZenzo 10:34, 35) Ngaba loo mazwi abhekiswa nakuwe? Ukoyika uThixo kuthetha ukuba nentlonelo enzulu ngaye nokoyika ukumona. Ukusebenza ubulungisa kuthetha ukufuna ukwenza oko uThixo athi kulungile kunokuba wenze ukuthanda kwakho okanye okwabanye abantu. Ngaba ufuna ngokwenene ukuba uThixo aphulaphule imithandazo yakho? IBhayibhile iyayichaza indlela onokuthandaza ngayo ukuze uThixo akuphulaphule. *
Kakade ke abantu abaninzi bafuna uThixo enze imimangaliso xa ephendula imithandazo yabo. Kodwa ke uThixo wayengafane ayenze loo nto nkqu nangamaxesha okubhalwa kweBhayibhile. Ngamanye amaxesha kwakude kudlule neenkulungwane uThixo engakhange enze omnye ummangaliso. Ngaphezu koko, iBhayibhile ibonisa ukuba imimangaliso yaphela emva kokufa kwabapostile. (1 Korinte 13:8-10) Ngaba loo nto ithetha ukuba uThixo akayiphenduli imithandazo namhlanje? Akunjalo. Nantsi eminye yemithandazo ayiphendulayo.
UThixo unika ubulumko. Bonke ubulumko bokwenene buvela kuYehova. UThixo uyakuthanda ukunika abantu ubulumko, ingakumbi abo bafuna ukhokelo lwakhe.—Yakobi 1:5.
UThixo unika umoya oyingcwele kunye neengenelo zawo. Umoya oyingcwele ngamandla kaThixo asebenzayo. Awakho amandla angaphezu kwawo. Unokusinceda sinyamezele izilingo. Unokusenza sibe noxolo naxa sikhathazekile. Unokusinceda sibe neempawu ezintle nezithandekayo. (Galati 5:22, 23) UYesu waqinisekisa abalandeli bakhe ukuba uThixo ubapha ngesisa abantu esi sipho.—Luka 11:13.
UThixo ubanika ulwazi abo bamfuna ngokunyanisekileyo. (IZenzo 17:26, 27) Ehlabathini lonke kukho abantu abayifuna ngokunyanisekileyo inyaniso. Bafuna ukwazi uThixo, igama lakhe, injongo yakhe ngomhlaba nangoluntu kunye nendlela yokusondela kuye. (Yakobi 4:8) AmaNgqina kaYehova adibana rhoqo nabantu abanjalo yaye ayakuthanda ukubabonisa indlela eyiphendula ngayo iBhayibhile loo mibuzo.
Ngaba yiloo nto ekwenze wafunda eli phephancwadi? Ngaba ufuna ukwazi uThixo? Mhlawumbi uThixo uwuphendula ngeli phephancwadi umthandazo wakho.
^ isiqe. 5 Ukuba ufuna ulwazi olungakumbi ngento onokuyenza ukuze imithandazo yakho iviwe nguThixo, funda isahluko 17 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
37 UBhetsaleli+ wayenza iTyeya+ ngomthi womnga. Ubude bayo baba ziikubhite ezimbini ezinesiqingatha, baza ububanzi bayo baba yikubhite enesiqingatha, nokuphakama kwayo kwaba yikubhite enesiqingatha.+
2 Wayaleka ngegolide esulungekileyo ngaphakathi nangaphandle waza wayijikeleza ngomphetho wegolide.+
3 Emva koko wayityhidela amakhonkco egolide aba mane, angasentla kwemilenze yayo yomine, yangamakhonkco amabini kweli cala layo namakhonkco amabini kweliya icala layo.+
4 Emva koko wenza izibonda ngomthi womnga waza wazaleka ngegolide.+
5 Wazifaka izibonda ezo emakhonkcweni asemacaleni eTyeya ukuze ithwalwe ngazo iTyeya leyo.+
6 Wenza nesigubungelo+ ngegolide esulungekileyo. Ubude baso baba ziikubhite ezimbini ezinesiqingatha, baza ububanzi baso baba yikubhite enesiqingatha.+
7 Wenza neekherubhi zambini ngegolide. Wazenza ngokuzikhanda zaba seziphelweni zozibini zesigubungelo.+
8 Enye ikherubhi yaba sesiphelweni ngaphaya yaza enye ikherubhi yaba sesiphelweni ngapha. Wazenza iikherubhi ezo zaba seziphelweni zozibini zesigubungelo.+
9 Iikherubhi ezo zawolulela phezulu amaphiko azo, zasikhusela ngamaphiko azo isigubungelo,+ ubuso bazo bakhangelana. Bajonga esigubungelweni ubuso beekherubhi ezo.+
10 Wenza netafile ngomthi womnga.+ Ubude bayo baba ziikubhite ezimbini, ububanzi bayo baba yikubhite, ukuphakama kwayo kwaba yikubhite enesiqingatha.+
11 Wayaleka ngegolide esulungekileyo waza wayijikeleza ngomphetho wegolide.+
12 Wayenzela ungqameko oluyijikelezileyo olungangobubanzi besandla waza walujikeleza ungqameko olo ngomphetho wegolide.+
13 Ngokubhekele phaya, wayityhidela amakhonkco egolide amane waza wawafaka amakhonkco lawo ezimbombeni zone zemilenze yayo yomine.+
14 Aba kufuphi nongqameko amakhonkco lawo, aba ngawokuxhasa izibonda zokuthwala itafile.+
15 Wazenza izibonda ezo ngomthi womnga waza wazaleka ngegolide, zaba zezokuthwala itafile.+
16 Emva koko wenza impahla yaphezu kwetafile, izitya zayo neendebe zayo nemiphanda yayo ekwakuya kuthululwa ngazo iminikelo ethululwayo, wazenza ngegolide esulungekileyo.+
17 Wenza nesiphatho sezibane+ ngegolide esulungekileyo. Wasenza ngokusikhanda isiphatho eso sezibane. Amacala aso namasebe aso, iindebe zaso, amaqhina aso neentyatyambo zaso zavela kwakuso.+
18 Kwabakho amasebe amathandathu aphumela emacaleni kuso, amasebe amathathu esiphatho sezibane avela kweli cala laso aza amanye amasebe amathathu esiphatho sezibane avela kwelinye icala laso.+
19 Kwabakho iindebe ezintathu ezimile okweentyatyambo zom-amangile sebeni linye, zinamaqhina neentyatyambo; zaza ezinye iindebe ezintathu ezimile okweentyatyambo zom-amangile zaba kwelinye isebe, zinamaqhina neentyatyambo. Kwaba njalo kumasebe omathandathu avela esiphathweni eso sezibane.+
20 Zaba ne iindebe esiphathweni eso sezibane ezifana neentyatyambo zom-amangile, zinamaqhina azo neentyatyambo zazo.+
21 Kwabakho iqhina phantsi kwamasebe amabini livela kuso, neqhina phantsi kwamanye amasebe amabini livela kuso, nelinye iqhina phantsi kwamanye amasebe amabini livela kuso, emasebeni omathandathu aphuma esiphathweni eso sezibane.+
22 Amaqhina namasebe ayevela kuso. Sonke saba yimbumba enye ekhandiweyo, yegolide esulungekileyo.+
23 Wenza izibane zaso zasixhenxe nezifinyiso zaso neengcedevu zaso ngegolide esulungekileyo.+
24 Wasenza ngetalente yegolide esulungekileyo, sona kunye neempahla zaso zonke.
25 Wenza nesibingelelo sokuqhumisela+ ngomthi womnga.+ Ubude baso baba yikubhite nobubanzi baso baba yikubhite, saba namacala amane alinganayo, ukuphakama kwaso kwaba ziikubhite ezimbini. Zaphuma kuso iimpondo zaso.+
26 Wasaleka ngegolide esulungekileyo, umphezulu waso namacala aso onke neempondo zaso, waza wasijikeleza ngomphetho wegolide.+
27 Wasenzela amakhonkco amabini ngegolide ngezantsi komphetho waso macala omabini, aba ziindawo zokuxhasa izibonda zokusithwala.+
28 Emva koko wazenza izibonda ezo ngomthi womnga waza wazaleka ngegolide.+
29 Wenza neoli engcwele yokuthambisa+ nesiqhumiso sobulawu esisulungekileyo,+ ngokomenzi wezithambiso.
Yithumele
Yithumele
Eksodus 37
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=37&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D37%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
I-Accounting
Yintoni i-Accounting?
I-Accounting okanye i-accountancy, yi-measurement, nokuphicothwa kolwazi oluphangaleleyo ngoqoqosho olwenziwa ngemali kwii-Economic entities. Xa kusenziwa lo umlinganiselo, ulwazi luyathethwa okanye luyancokolwa. I-accounting nebisoloko isaziwa ngokuba "Lulwimi loshishino" yenza umlinganiselo weziphumo zoqoqosho olwenziwa zizinto ngezinto ezenzeka apha embuthweni. Ize ke yona i-Accounting izihambise ezi ziphumo kubo bonke abantu abanokuzisebenzisa, kuquka ii-investors, ii-creditors, i-management kunye nee-regulators. Abantu abasebenza nge-accounting kuthiwa zii-Accountants.


text:
Yazi Indlela Yokuthetha
“Ndiye ndafunda ukuphulaphula ngenyameko. Oko ndikwenza nokuba sele ndidinwe kangakanani na.”—UMIRANDA, EMZANTSI AFRIKA.
Ingxaki.
UCristina uthi: “Ndizabalazela ukuba ndingabi kunye nje nentombi yam, kodwa ndibe nayo nangengqondo neemvakalelo enoba zingaphi na izinto ekufuneka ndizenze yaye ndidiniwe.”
Amacebiso.
Vula ithuba lokuthetha ngokukhululekileyo. UElizabeth onabantwana abahlanu uthi: “Ngenxa yomzekelo endiwumiselayo, kubalula ebantwaneni bam ukuthetha nam. Ndikhuthaza ukuba nabo bathethisane, bangaze balale bequmbelene. Bayazi ukuba andiyifuni into ‘yokungathethisani’—kubekho ongafuni kuthetha nomnye.”
Musa ukungabahoyi abantwana bakho. ULyanne uthi: “Xa unyana wam wayesemncinane, wayeloqa gqitha kangangokuba ndandikhetha ukumvula nje. Wathi akuba kwishumi elivisayo wayeka ukuncokola nam, ndaqonda ukuba ndenze impazamo. Kwafuneka ndisebenze nzima ukuze aphinde athethe nam. Ndachazela omnye umdala osebandleni ngale ngxaki. Wandikhuthaza ukuba ndingangxami, ndithi chu ngcembe ndizame ukuncokola nonyana wam. Ndakwenza oko, ibe kwasebenza.”
Yiba nomonde. INtshumayeli 3:7 ithi: “Kukho ixesha lokuthi cwaka nexesha lokuthetha.” UDulce, umama wabantwana abathathu uthi: “Xa abantwana bam babengafuni ukuthetha, ndandibaqinisekisa ukuba iingcango zivuliwe nani na xa sebelungele ukuthetha.” Kunokuba ubanyanzele ukuba bathethe, yiba nomonde. Yiloo nto kanye ekhuthazwa yiBhayibhile. “Iingcamango zomntu zinjengamanzi kwiqula elinzulu, kodwa umntu onokuqonda unokuwatsala anyuke.”—IMizekeliso 20:5, ngokweGood News Translation.
‘Khawuleza ukuva, ucothe ukuthetha.’ (Yakobi 1:19) ULizaan, ekuthethwe ngaye kwinqaku elandulela eli, uthi: “Ndafunda ukuzibamba ndingangxami ukuthetha xa abantwana bam bendixelela ingxaki abanayo. Ndafunda nokuba ndingangxami ndicebise, kodwa ndizole xa kukho izinto ezicaphukisayo.” ULeasa, umama wamakhwenkwe amabini uthi: “Bendisoloko ndinengxaki yokuphulaphula. Maxa wambi ndandizithatha lula iingxaki zoonyana bam, kodwa kwanyanzeleka ndifunde ukuba nolwazelelelo.”
“Amazwi enu makasoloko ekholekile.” (Kolose 4:6) ULyanne uthi: “Ukuze ndingathinteli unxibelelwano, ndenza umgudu wokuhlala ndizolile, kwanaxa kuvela ingxaki enzulu.”
Ukuba akwenzi nzame zokuba uhlale uzolile, ungagqajukelwa ngumsindo uze ukhuphe amazwi ongawacinganga, nto leyo enokuyenza mandundu imeko! (Efese 4:31) Ngokomzekelo, ukushawuta umntwana kunokumenz’ ayeke ukuthetha, ibe iqalile ke inkathazo. UHeidi, onentombazana ekwishumi elivisayo uthi: “Umntwana ufana neqokobhe likanokrwece. Xa uthetha naye ngobubele nothando, uza kukhululeka. Ukuba uyamshawuta okanye umenza azive kungekho yakhe, uye avale luphele tu unxibelelwano. Ekubeni ndifuna ukuhlala ndikukhumbula oku, ndibeke umfanekiso weqokobhe elivulileyo likanokrwece kwifriji yethu.”
Bazi abantwana bakho. UYasmin, ekuthethwe ngaye ngaphambili uthi: “Oonyana bam ababini abafani. Omnye lincoko; kodwa omnye uthule. Kulo uthuleyo ndifunde ukuba ndimele ndimngene ngobuchule. Ndiye ndithethe naye xa kukho into esiyenzayo, njengaxa sidlala, okanye xa esathetha ngento ayithandayo. Ngoxa kusemnandi ndiye ndimbuze indlela avakalelwa ngayo.”
Kuthekani ukuba inkwenkwe iziva kunzima ukuthetha nonina ngemibandela ethile, kanye njengonyana kaMisao okwishumi elivisayo. Wayesithi: “Akuyiqondi le nto wena Mama.” Wacela uncedo kumzalwana oqolileyo onokuthenjwa ebandleni. UMisao uthi: “Lo mzalwana uye wangumzekelo kunyana wam kangangokuba ngoku sele ekhululeka.”
Musa ukubhidanisa indima yokuba ngumzali neyokuba ngumhlobo. UIwona umama wabantwana ababini uthi: “Ndaqala ukwenza impazamo yokumana ndizityand’ igila kwintwazana yam ekwishumi elivisayo. Oko ndakwenza nakuba ndandisazi ukuba kuphosakele, kwaza ke kwafuneka ndikulungise.” Nakuba ufuna ukuba ngumhlobo osenyongweni nomntwana wakho, mus’ ukulibala ukuba into oyiyo ungumzali, igunya kubo. Xa ubambe isidima uze ubonise ukuba uqolile yaye uzinzile, oko kwenza kube lula kubantwana bakho ukuba bakuhlonele baze bathobele umyalelo weBhayibhile othi: “Bantwana, bathobeleni abazali benu.”—Efese 6:1, 2.
‘Thanda abantwana bakho.’ (Tito 2:4) Abantwana bafun’ ukuthandwa kanye njengokuba befuna ukutya namanzi! Hlala ubaqinisekisa ukuba uyabathanda—ngamazwi nangezenzo! Oko kuya kubenza bazive bekhuselekile baze bakulungele ukuthetha nawe futhi bakuthobele.


text:
ULUTSHA LUYABUZA
Ngaba Bubuhlobo Nje Okanye Luthando?
—Inxalenye 1: Yintoni Ebangela Ukuba Ndizibuze?
Umthanda nyhani lo mntu wesini esahlulileyo, ibe uqinisekile ukuba naye uyakuthanda. Ngapha koko, nihlala nibhalelana imiyalezo, nihlala nobabini xa nikwiimbutho . . . , ibe eminye yemiyalezo akubhalela yona ibonisa ukuba unomdla kuwe.
Ngoko ugqiba ekubeni umbuze ukuba uvakalelwa njani ngawe ukuze uqiniseke ukuba niyathandana nyhani na. Uthini xa ekuphendula? “Ndikujonga njengomhlobo
Indlela ovakalelwa ngayo
“Ndandinomsindo
—ndicaphuka ngenxa yakhe nangenxa yam! Besisoloko sithumelelana imiyalezo yonke imihla, ibe uye wabonisa umdla kum. Ngokuzenzekelayo, nam ndaqalisa ukumthanda.” —UJasmine.
“Mna nentombazana ethile sasiziimpelesi zesinye isibini. Ngamanye amaxesha kwakubonakala ngathi nathi siyathandana. Sasidla ngokuncokola ixesha elininzi, ibe saqalisa ukubhalelana imiyalezo. Wathi akundixelela ukuba undijonga njengomhlobo ndaza ndafumanisa nokuba kukho umntu ebethandana naye ixesha eli lonke, kwaba nzima ukuyamkela loo nto.”
—URichard.
“Umfana othile wayendithumelela imiyalezo yonke imihla, ibe ngamanye amaxesha sobabini sasidlala ngothando. Xa ndamxelela ukuba ndiyamthanda, wahleka waza wathi, ‘andifuni kuthandana namntu okwangoku!’ Ndalila kangangexesha elide.”
—UTamara.
Inyaniso kukuba: Xa ucinga ukuba unobuhlobo obukhethekileyo nomntu othile uze ufumanise ukuba nguwe wedwa ovakalelwa njalo, iyazenzekela into yokuba ube nomsindo, uzive uhlazekile ibe ungcatshiwe. Umfana ogama linguSteven uthi: “Ndandihlinzekile xa yenzeka kum loo nto, ibe yandikhathaza nyhani. Kwathath’ ixesha ukuba ndiphinde ndithembe omnye umntu.”
Isizathu sokuba yenzeke
Ukubhalelana imiyalezo namajelo okunxibelelana enza kube lula ukuziva uthanda umntu ongakuthandiyo. Khawuve oko kuthethwa lolunye ulutsha.
“Omnye umntu angakubhalela kuba nje ehambisa ixesha, ube wena ucinga ukuba unomdla kuwe. Ukuba ukubhalela yonke imihla, usenokucinga ukuba ukuthanda nyhani.”
—UJennifer.
“Omnye umntu usenokuba nomdla onyanisekileyo, ngoxa omnye efuna nje umntu wokuncokola, umntu oza kumenza azive kamnandi.”
—UJames.
“Umyalezo ocacileyo othi ulale kamnandi, umntu unokuwafunda ngendlela ebonisa ukuba unomdla kuye, kodwa ube uwuthumele nje ungenazinjongo zimbi.”
—UHailey.
“Ukufaka ubuso obuncumileyo kumyalezo kunokubonisa ukuba ndinobubele okanye ndidlala ngothando. Ngamanye amaxesha umntu ofumana umyalezo unokucinga ukuba udlala ngothando.”
—UAlicia.
Inyaniso kukuba: Sukucinga ukuba umntu xa ekuhoyile uyakuthanda.
Ukuthetha akufani nokwenza! IBhayibhile ithi: “Intliziyo inenkohliso kunayo nantoni na yaye iyatyhudisa.” (Yeremiya 17:9) Inokukwenza ube neemvakalelo eziza kuphela esithubeni xa ufumanisa ukuba nguwe wedwa ubumthanda.
Oko unokukwenza
Cingisisa kuqala. Yima kancinci uze uhlole ubuhlobo benu. Zibuze, Ngaba ikhona into ebangela ukuba ndicinge ukuba lo mntu undiphatha ngokwahlukileyo kwabanye? Sukuvumela iimvakalelo zakho ziphembelele ‘amandla akho engqiqo.’
—Roma 12:1.
Yiba nengqiqo. Endaweni yokujonga iimpawu ezinokwenza ucinge ukuba niyathadana, jonga ezo ziphikisana naloo nto. Sukuthi ngenxa yokuba umthanda loo mntu, ucinge ukuba naye uyakuthanda.
Yiba nomonde. De loo mntu akuxelele phandle ukuba ufuna nithandane, sukuzithembisa kakhulu ngento engekhoyo.
Nyaniseka. IBhayibhile ithi kukho ‘ixesha lokuthetha.’ (INtshumayeli 3:7) Xa ufuna ukwazi ukuba umntu uyakuthanda, yiya kuye uze umbuze. Intombazana egama linguValerie ithi: “Ukuba lo mntu akakuthandi, kungcono ukhathazeke ngoku kunokuqaphela emva kweenyanga ukuba ebengakuthandi kwasekuqaleni.”
Inyaniso kukuba: IMizekeliso 4:23 ithi: “Londoloza intliziyo yakho.” Ukuba uthanda umntu, zama ukuqonda ukuba uyakuthanda na yena. Ukuvumela iimvakalelo zothando zikhule ngaphambi kokuqonda ukuba uyathandwa na kufana nokutyala isityalo elityeni.
Ukuba ufumanisa ukuba lo mntu uyakuthanda
Funda Okungakumbi
Ngaba Bubuhlobo Nje Okanye Luthando?
—Inxalenye 2: Ziziphi Izinto Endizenzayo Ezenza Abanye Bacinge Ukuba Ndifuna Ukuthandana Nabo?
Ngaba umhlobo wakho usenokugqiba kwelokuba ufuna nithandane? Jonga la macebiso.


text:
ICANDELO 14
UThixo Usebenzisa Abaprofeti Bakhe
UYehova umisela abaprofeti ukuze badlulisele izigidimi zakhe ngokuphathelele umgwebo, unqulo olunyulu nethemba lokufika kukaMesiya
XA KWAKULAWULA ookumkani bakwaSirayeli nabakwaYuda, uThixo wasebenzisa iqela elikhethekileyo lamadoda ukudlulisela izigidimi zakhe—abaprofeti. La yayingamadoda anokholo nenkalipho ebalaseleyo awayedlulisela izigidimi zikaThixo. Qwalasela izigidimi ezine ezadluliselwa ngabaprofeti bakaThixo.
1. Ukutshatyalaliswa kweYerusalem. Kwakude kudala abaprofeti bakaThixo—ingakumbi uIsaya noYeremiya—balumkisa abantu besithi iYerusalem yayiza kutshatyalaliswa ize ishiywe iyinkangala. Basichaza ngokucacileyo isizathu sokuba uThixo abe nomsindo nxamnye nabo. Abantu beso sixeko bangqineka bexoka kwibango labo lokuba babemela uYehova kuba babebandakanyeke kunqulo lobuxoki, bonakele yaye benogonyamelo.—2 Kumkani 21:10-15; Isaya 3:1-8, 16-26; Yeremiya 2:1–3:13.
2. Ukubuyiselwa konqulo olunyulu. Emva kokuthinjwa iminyaka engama-70, abantu bakaThixo babeza kukhululwa eBhabhiloni. Babeza kubuyela kwilizwe labo eliyinkangala baze bayakhe ngokutsha itempile kaYehova eYerusalem. (Yeremiya 46:27; Amosi 9:13-15) Kusasele iminyaka emalunga nama-200, uIsaya wathi nguKoreshi owayeza koyisa iBhabhiloni aze akhulule abantu bakaThixo babuyisele unqulo olunyulu. Wade wayichaza ngokweenkcukacha indlela awayeza koyisa ngayo edabini.—Isaya 44:24–45:3.
3. Ukufika kukaMesiya nezinto ezamehlelayo. UMesiya wayeza kuzalelwa eBhetelehem. (Mika 5:2) Wayeza kuthobeka, angene eYerusalem ehamba nge-esile. (Zekariya 9:9) Nangona wayethantamisa yaye enobubele, wayengazi kuthandwa, yaye abaninzi babeza kumgatya. (Isaya 42:1-3; 53:1, 3) Wayeza kufa kabuhlungu. Ngaba esi yayiza kuba sisiphelo sakhe? Akunjalo, kuba ngedini lakhe abantu abaninzi babeza kuxolelwa izono. (Isaya 53:4, 5, 9-12) Kukuvuswa kwakhe ekufeni kuphela okwakuza kufeza oku.
4. Ukulawula kukaMesiya emhlabeni. Abantu abangafezekanga abakwazi ukuzilawula ngoxolo, kodwa uKumkani onguMesiya kuya kuthiwa yiNkosana yoXolo. (Isaya 9:6, 7; Yeremiya 10:23) Kulawulo lwakhe bonke abantu nezilwanyana ziya kuba seluxolweni. (Isaya 11:3-7) Ukugula kuya kuphela. (Isaya 33:24) Nokufa kuza kupheliswa ngonaphakade. (Isaya 25:8) Ngelo xesha abantu abafileyo baza kuvuselwa emhlabeni.—Daniyeli 12:13.
—Oku kusekelwe kwincwadi kaIsaya, kaYeremiya, kaDaniyeli, ka-Amosi, kaMika nekaZekariya.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 Laza ilizwi likaYehova laqhubeka lifika kum,+ lisithi:
2 “Nyana womntu, kwakukho abafazi ababini, iintombi ezinina mnye.+
3 Baqala bazenza oonongogo eYiputa.+ Ebutsheni babo baba ngoonongogo.+ Amabele abo acofwa apho,+ zacinezelwa izifuba zobunyulu babo.
4 Amagama abo ke yayinguOhola omkhulu no-Oholibha udade wabo, yaye baba ngabam+ baza bazala oonyana neentombi.+ Ngokubhekisele kumagama abo ke, uOhola yiSamariya,+ uOholibha yena yiYerusalem.+
5 “UOhola ke wazenza unongogo,+ ngoxa wayesephantsi kwam, waza wakhanuka abo bathandana naye,+ ama-Asiriya,+ awayekufuphi,
6 iirhuluneli ezambethe umchako oluhlaza, namasekela-baphathi—abafana abanqwenelekayo bonke, abakhweli-mahashe bekhwele amahashe.
7 Waqhubeka ke ezenza unongogo kubo, oonyana abangabona babalaseleyo kwabaseAsiriya bonke; ngabo bonke abo wayebakhanuka—nezithixo zabo ezinezothe—wazenza inqambi.+
8 Nobunongogo bakhe baseYiputa akazange abushiye, kuba ebutsheni bakhe babelala naye, yaye ngabo ababecinezela izifuba zobunyulu bakhe, bethululela kuye iintlobano zokuziphatha okubi.+
9 Ngoko ke ndamnikela esandleni sabo bathandana naye,+ esandleni soonyana baseAsiriya, abo wayebakhanuka.+
10 Ngabo abatyhila ubuze bakhe.+ Bathabatha oonyana bakhe neentombi zakhe,+ baza yena bambulala ngekrele. Waduma kakubi ebafazini, kwaphunyezwa kuye izenzo zokugweba.
11 “Xa udade wabo uOholibha wakubonayo oku,+ waba mandundu kunaye ukuqhelisela inkanuko yenyama, nobunongogo bakhe baba ngakumbi kunokuhenyuza kukadade wabo.+
12 Kuba wakhanuka oonyana baseAsiriya,+ iirhuluneli namasekela-baphathi awayekufuphi, ababembethe ezikhethwe kakuhle, abakhweli-mahashe bekhwele amahashe—abafana abanqwenelekayo bonke.+
13 Ndakubona oko, ngenxa yokuba wayezenze inqambi, bobabini babenendlela enye.+
14 Wamana esongezelela kwizenzo zakhe zobunongogo xa wabona amadoda kwizinto ezikroliweyo eludongeni,+ imifanekiso+ yamaKhaledi eyayikrolwe ngokubomvu krwe,+
15 ebhinqe iibhanti+ ezinqeni, ethwele iinkontsho eziphephezelayo entloko, ebonakala njengamadoda okulwa, onke, efana noonyana baseBhabhiloni, amaKhaledi ngokwelizwe azalelwa kulo.
16 Wawakhanuka ke akuwabona ngamehlo akhe+ waza wathumela abathunywa kuwo kwelamaKhaledi.+
17 Yaye oonyana baseBhabhiloni baqhubeka besiza kuye, kumandlalo wezincokoliso zothando, bamenza inqambi ngeentlobano zokuziphatha okubi;+ waqhubeka ezenza inqambi ngabo, waza umphefumlo wakhe wemka kuzo uzothekile.
18 “Yaye waqhubeka etyhila izenzo zakhe zobunongogo kwaye etyhila nobuze bakhe,+ ngokokude umphefumlo wam uphethuke umke uzothekile kuye, kanye njengoko umphefumlo wam waphethuka wemka uzothekile kudade wabo.+
19 Ibe wamana ezandisa izenzo zakhe zobunongogo+ ukusa kwinqanaba lokukhumbula imihla yobutsha bakhe,+ xa wazenza unongogo kwilizwe laseYiputa.+
20 Wayekhanuka ngokwezimbo zamashweshwe lawo alungu lenyama linjengelungu lenyama le-esile eliliduna nelungu lenzala linjengelungu lenzala leenkunzi zamahashe.+
21 Yaye waqhubeka utsalela ingqalelo kwihambo evakalala yobutsha bakho ngokucinezelwa kwesifuba sakho eYiputa+ kuse phambili, ngenxa yamabele obutsha bakho.+
22 “Ngoko ke, Oholibha, itsho iNkosi enguMongami uYehova ukuthi, ‘Yabona, ndikuvusela izithandwa zakho,+ ezo umphefumlo wakho uye waphethuka wemka kuzo uzothekile, yaye ndiza kuzizisa nxamnye nawe ngeenxa zonke,+
23 oonyana baseBhabhiloni+ nawo onke amaKhaledi,+ uPekodi+ noShowa noKowa, bonke oonyana baseAsiriya kunye nabo, abafana abanqwenelekayo, iirhuluneli namasekela-baphathi onke, amadoda okulwa nababiziweyo, abakhwele amahashe, bonke.
24 Yaye bamele bakufikele ngokugoqoza kweenqwelo zokulwa namavili,+ nangebandla lezizwana, ngekhaka elikhulu nengweletshetshe nesigcina-ntloko. Baya kuzimisa macala onke nxamnye nawe, yaye ndiza kuwunikela kubo umgwebo, bakugwebe ngezigwebo zabo.+
25 Ndiza kulibonakalisa kuwe ikhwele lam,+ yaye beya kuthabatha inyathelo nxamnye nawe ngobushushu.+ Baya kususa impumlo yakho neendlebe zakho, nokuseleyo kwakho kuya kuwa ngekrele. Baya kubathabatha+ oonyana bakho neentombi zakho,+ nokuseleyo kwakho kuya kuqwengwa ngomlilo.+
26 Yaye ngokuqinisekileyo baya kukuhluba izambatho zakho+ baze bazithabathe bemke nazo iimpahla zakho ezintle.+
27 Kwaye okunene ndiya kuyiyekisa kuwe ihambo yakho evakalala,+ nokuba ngunongogo okwakuqhubeka kwilizwe laseYiputa;+ yaye akuyi kuwaphakamisela kubo amehlo akho, neYiputa akuyi kuphinda uyikhumbule.’
28 “Kuba itsho iNkosi enguMongami uYehova ukuthi, ‘Yabona, ndikunikela ezandleni zabo ububathiyile, ezandleni zabo umphefumlo wakho uye waphethuka wemka uzothekile kubo.+
29 Bamele bakuthabathele inyathelo benentiyo baze bayithabathe yonke imveliso yokuxhamleka kwakho bakushiye uze kwaye unganxibanga;+ yaye ubuze bezenzo zakho zohenyuzo nehambo yakho evakalala nezenzo zakho zobunongogo zimele zityhileke.+
30 Ziya kwenziwa ezi zinto kuwe ngenxa yokuba uye walandela iintlanga njengonongogo,+ ngenxa yokuba uzenze inqambi ngezithixo zazo ezinezothe.+
31 Uhambe ngendlela kadade wenu;+ kuya kufuneka ke indebe yakhe ndiyinikele esandleni sakho.’+
32 “Itsho iNkosi enguMongami uYehova ukuthi, ‘Uya kuyisela indebe kadade wenu, enzulu naleyo ibanzi.+ Uya kuba yinto eyintlekisa negculelwayo, indebe equlethe okuninzi.+
33 Uya kuzaliswa kukunxila nayintlungu, ngendebe yokukhwankqiswa neyesiphanziso, indebe kadade wenu iSamariya.
34 Ibe kuya kufuneka uyisele uze uyifince,+ namaqhekeza ayo odongwe uya kuwakrekretha, namabele akho uya kuwanyothula.+ “Kuba mna ndithethile,” itsho iNkosi enguMongami uYehova.’
35 “Ngoko ke itsho iNkosi enguMongami uYehova ukuthi, ‘Ngenxa yokuba undilibele+ waza wandinikela umva,+ nawe ke uthwala ihambo yakho evakalala nezenzo zakho zobunongogo.’”
36 Waza uYehova wahlabela mgama wathi kum: “Nyana womntu, uya kumgweba na+ uOhola no-Oholibha+ uze ubaxelele izinto zabo ezicekisekayo?+
37 Kuba bakrexezile+ nezandla zabo zinegazi,+ bakrexeze nezithixo zabo ezinezothe.+ Yaye, ngapha koko, oonyana babo ababazalela mna babadlulise emlilweni njengokutya kuzo.+
38 Ngaphezu koko, naku abakwenze kum: Bayenze inqambi+ ingcwele yam+ ngaloo mini, neesabatha zam bazihlambela.+
39 Bakuba ke bexhelele izithixo zabo ezinezothe+ oonyana babo bada beza nasengcweleni yam ngaloo mini ukuze bayihlambele,+ khangela! benze oko ngaphakathi endlwini yam.+
40 Yaye ukongezelela koko, bathi bakuthumela kumadoda avela kude,+ ekwakuthunyelwe kuwo umthunywa, andula ke, khangela! eza,+ wona lawo wazihlambayo ngenxa yawo,+ waqaba amehlo akho+ waza wazivathisa ngezihombo.+
41 Wahlala phantsi ke phezu kwesingqengqelo esizukileyo,+ netafile imiswe ngolungelelwano phambi kwaso,+ wabeka kuyo isiqhumiso sam+ neoli yam.+
42 Nesandi sesihlwele esihleli ngokukhululeka sasikuye,+ nakumadoda asendimbaneni yoluntu kwakukho amanxila+ awaziswayo evela entlango, afaka izacholo ezandleni zabafazi nezithsaba ezihle ezintlokweni zabo.+
43 “Ndandula ke ndathi kulowo ugugiswe kukukrexeza,+ ‘Ngoku uya kuqhubeka nobunongogo bakhe, yena kanye.’+
44 Yaye baqhubeka bengena kuye, kanye njengoko ubani engena kumfazi ongunongogo; ngolo hlobo bangena kuOhola nakuOholibha njengabafazi abahambo ivakalala.+
45 Kodwa ngokubhekisele kumadoda angamalungisa,+ wona ke aya kumgweba ngesigwebo somkrexezikazi+ nangesigwebo sabaphalazi begazi abangamabhinqa;+ kuba bangabakrexezikazi, nezandla zabo zinegazi.+
46 “Kuba itsho iNkosi enguMongami uYehova ukuthi, ‘Baya kunyuselwa ibandla+ baze benziwe into yokothuswa nento yokuphangwa.+
47 Ibandla elo limele libagibisele ngamatye,+ yaye baya kunqunyulwa ngamakrele alo. Liya kubabulala+ oonyana babo neentombi zabo, nezindlu zabo liya kuzitshisa ngomlilo.+
48 Ngokuqinisekileyo ndiya kuyiyekisa ihambo evakalala+ elizweni,+ nabo bonke abafazi kuya kufuneka bazivumele balungiswe, ukuze bangenzi ngokwehambo yakho evakalala.+
49 Kwaye bamele bayizise phezu kwenu ihambo yenu evakalala,+ nezono zezithixo zenu ezinezothe niya kuzithwala; nazi ukuba ndiyiNkosi enguMongami uYehova.’”+
Yithumele
Yithumele
Hezekile 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
RAIDĖ IR FORMA, UABIkhadi engabonakaliyo
RAIDĖ IR FORMA, UAB
Amakhadi zoshishino, Amaphetshana, Esifa, Iinkonzo advertising, Iinkonzo printing +16
Ushicelelo
I-V 9:00-17:00
- RAIDĖ IR FORMA, UAB
Imephu
Umsebenzi udidi
Amakhadi zoshishino, Amaphetshana, Esifa, Iinkonzo advertising, Iinkonzo printing, Iintlanti isitampu, Iipeni, Imisebenzi yoshicilelo, Ink, Intengiso, upapasho, Izibonelelo, Izitampu, Izitampu, Izitampu umyinge, Khuphela iinkonzo, Kukhupho, Kwiinkonzo zoshicilelo, izixhobo, izinto, Phezulu, Umbala yoshicilelo, Yorhwebo impahla, Zokubhala
Ikhowudi qr
vCard
Website
Igama site: Raidė ir forma | Su mumis dirbti naudinga ir patogu!


text:
Fundisa Umntwana Wakho Ukukhonza UYehova
‘Lo mntu kaThixo oyinyaniso makasiyalele oko simele sikwenze emntwaneni oya kuzalwa.’—ABAGWEBI 13:8.
IINGOMA: 88, 120
1. Yintoni awayenzayo uManowa esakuva ukuba uza kuba nonyana?
UMANOWA nomkakhe babeqinisekile ukuba abanakuba nabo abantwana. Kodwa ngenye imini, ingelosi kaYehova yaxelela umfazi kaManowa ukuba wayeza kuzala unyana. Zamothusa nyhani ezi ndaba zimnandi kangaka! Wathi esakuxelela uManowa, naye wavuya kakhulu. Kodwa wacingisisa nangezinto uYehova azilindeleyo kuye njengomntu owayeza kuba ngutata. Yena nomkakhe babeza kukwazi njani ukufundisa unyana wabo ukuba athande uYehova aze amkhonze ngoxa abantu abaninzi kwaSirayeli babesenza izinto ezimbi? UManowa wabongoza uYehova ukuba aphinde athumele ingelosi yakhe, wathi: “Lo mntu kaThixo oyinyaniso osandul’ ukumthumela, nceda, umzise kuthi kwakhona aze asiyalele oko simele sikwenze emntwaneni oya kuzalwa.”—ABagwebi 13:1-8.
2. Yintoni ekufuneka ubafundise yona abantwana bakho, ibe ungayenza njani loo nto? (Jonga ibhokisi ethi “ Ezona Zifundo Zakho ZeBhayibhile Zibalulekileyo.”)
2 Ukuba ungumzali, kusenokwenzeka ukuba uyayiqonda indlela awayevakalelwa ngayo uManowa. Nawe unembopheleleko yokunceda abantwana bakho bamazi baze bamthande uYehova. (IMizekeliso 1:8) Xa uqhuba unqulo lwentsapho, unokubanceda baqhubeke befunda ngoYehova nangeBhayibhile. Kakade ke, awufanele uphelele nje ekufundeni iBhayibhile veki nganye nabantwana bakho. (Funda iDuteronomi 6:6-9.) Yintoni enye enokukunceda ubafundise ukuthanda nokukhonza uYehova? Kweli nqaku, siza kuthetha ngomzekelo kaYesu. Nangona wayengenamntwana, zininzi izinto onokuzifunda kwindlela awayebafundisa nawayebaqeqesha ngayo abafundi bakhe. UYesu wayebathanda yaye wayethobekile. Wayebaqonda, ngamany’ amazwi wayeyazi indlela ababevakalelwa ngayo, eyazi nendlela anokubanceda ngayo. Makhe sibone ke ukuba singamxelisa njani uYesu.
BATHANDE ABANTWANA BAKHO
3. Abafundi bakaYesu babesazi njani ukuba uyabathanda?
3 UYesu wayemane ebaxelela abafundi bakhe ukuba uyabathanda. (Funda uYohane 15:9.) Wayechitha nexesha elininzi nabo. (Marko 6:31, 32; Yohane 2:2; 21:12, 13) UYesu wayengengomfundisi wabo kuphela, kodwa wayekwangumhlobo. Ngenxa yaloo nto, babengayithandabuzi into yokuba uyabathanda. Ungafunda ntoni kuYesu?
4. Ungababonisa njani abantwana bakho ukuba uyabathanda? (Jonga umfanekiso osekuqaleni.)
4 Baxelele abantwana bakho ukuba uyabathanda, uze ubabonise indlela ababaluleke ngayo kuwe. (IMizekeliso 4:3; Tito 2:4) USamuel, ohlala eOstreliya uthi: “Ndisemncinci, utata wayedla ngokundifundela Incwadi Yam Yamabali EBhayibhile qho ngokuhlwa. Wayeyiphendula yonke imibuzo yam, andange aze andiphuze xa ndiza kulala. Ndakukhula, kwandothusa nyhani ukwazi ukuba intsapho yakulotata yayingayenzi le nto! Sekunjalo, wazama kangangoko anako ukundibonisa ukuba uyandithanda. Ngenxa yoko, savana nyhani, yaye ndandiziva ndikhuselekile xa ndikunye naye.” Nawe yenza abantwana bakho bavakalelwe ngaloo ndlela, ngokutsho qho kubo ukuba “Ndiyakuthanda.” Bange uze ubaphuze. Ziphe ixesha lokuncokola nabo, utye nabo uze udlale nabo.
5, 6. (a) Ekubeni uYesu wayebathanda abafundi bakhe, wenza ntoni? (b) Ufanele ubaqeqeshe njani abantwana bakho?
5 UYesu wathi: “Bonke abo ndinomsa ngabo ndiyabohlwaya ndize ndibaqeqeshe.” * (Funda umbhalo osemazantsi.) (ISityhilelo 3:19) Ngokomzekelo, abafundi bakhe babephikisana kaninzi ngokuba nguwuphi oyena mkhulu kubo. UYesu akazange ayibethe ngoyaba le ngxaki. Kunoko, wayemane ebalungisa ngomonde. Wayesoloko enobubele, ibe wayelinda ixesha elifanelekileyo xa eza kubalungisa.—Marko 9:33-37.
Khetha ixesha nendawo onokubaqeqeshela kuyo, ukwenze oko ngobubele
6 Kuba ubathanda abantwana bakho, uyazi ukuba kufuneka ubaqeqeshe. Ngamany’ amaxesha kwanele ukubaxelela isizathu sokuba into ilungile okanye iphosakele. Kodwa ke uza kuthini ukuba abamameli? (IMizekeliso 22:15) Funda kuYesu. Qhubeka ubakhokela, ubaqeqesha yaye ubalungisa ngomonde. Khetha ixesha nendawo onokubaqeqeshela kuyo, ukwenze oko ngobubele. Udade waseMzantsi Afrika uElaine ukhumbula indlela abazali bakhe ababemqeqesha ngayo. Babesoloko bemcacisela indlela amele azenze ngayo izinto. Ukuba babemxelele ukuba uza kohlwaywa xa engamameli, babekwenza oko. Kodwa uthi: “Abazange bandohlwaye benomsindo okanye bengakhange bandixelele isizathu.” Ngenxa yoku, wayesoloko esazi ukuba abazali bakhe bayamthanda.
THOBEKA
7, 8. (a) Bafunda ntoni abafundi bakaYesu kwimithandazo yakhe? (b) Imithandazo yakho ingabafundisa njani abantwana bakho ukuba bathembele kuThixo?
7 Xa uYesu wayeza kubanjwa aze abulawe, wabongoza uYise esithi: “Abha, Bawo, zonke izinto zinokwenzeka kuwe; yishenxise le ndebe kum. Noko ke makungabi kokuthandwa ndim, makube kukuthanda kwakho.” * (Funda umbhalo osemazantsi.) (Marko 14:36) Khawucinge nje indlela ababevakalelwa ngayo abafundi bakaYesu bakuva ngokuthandaza kwakhe. Babona ukuba nangona wayefezekile, wayesalucela uncedo kuYise. Ngoko bafunda ukuba nabo bamele bathobeke baze baxhomekeke kuYehova.
Xa abantwana bakho bekuva ucela uYehova ukuba akuncede, nabo bafunda ukuthembela ngoYehova
8 Ininzi into enokufundwa ngabantwana bakho kwindlela othandaza ngayo. Kakade, awuthandazeli nje ukufundisa abantwana bakho. Kodwa xa bekuva uthandaza, banokufunda ukuthembela ngoYehova. Kwimithandazo yakho sukucela nje ukuba uYehova ancede abantwana bakho, kodwa mcele ukuba akuncede nawe. UAna, ohlala eBrazil, uthi: “Xa kwabakho iingxaki njengokugula kukamakhulu notamkhulu, abazali bam babemcela uYehova ukuba abanike amandla okunyamezela nobulumko bokwenza izigqibo ezizizo. Naxa sele kukubi, babeziphosela kuYehova iingxaki zabo. Ngenxa yoko, ndafunda ukuthembela ngoYehova.” Xa abantwana bakho bekuva ucela uYehova ukuba akunike isibindi sokushumayela kummelwane wakho okanye sokucela umqeshi wakho ukuba akuphe iintsuku zokuya endibanweni, batsho baqonde ukuba uthembele ngoYehova, yaye nabo bafunda okufanayo.
9. (a) UYesu wabafundisa njani abafundi bakhe ukuba bathobeke yaye bangazicingeli bodwa? (b) Ukuba uthobekile yaye awuzicingeli wedwa, baza kufunda ntoni abantwana bakho?
9 UYesu waxelela abafundi bakhe ukuba bathobeke yaye bangazicingeli bodwa, ibe waba ngumzekelo woko. (Funda uLuka 22:27.) Abafundi bakhe babona ukuba wancama izinto ezininzi ukuze akhonze uYehova nokuze ancede abanye, ibe nabo bafunda ukwenza loo nto. Nawe unokubafundisa abantwana bakho ngomzekelo owumiselayo. UDebbie, onabantwana ababini, uthi: “Zange khe ndibe nomona ngexesha umyeni wam alichitha nabanye kuba engumdala. Bendisazi ukuba xa simdinga njengentsapho, siza kumfumana.” (1 Timoti 3:4, 5) Umzekelo kaDebbie nomyeni wakhe uPranas, wayichaphazela njani intsapho yabo? Umyeni uthi abantwana babo babesoloko bekuthanda ukunceda ezindibanweni. Babonwabile, baba nabahlobo abahle ibe babesoloko bekufuna ukuba kunye nabazalwana. Bonke ngoku entsatsheni bakwinkonzo yexesha elizeleyo. Ukuba uthobekile yaye awuzicingeli wedwa, ufundisa abantwana bakho ukuba bakuthande ukunceda abanye.
YIBA NOKUQONDA
10. UYesu wakubonisa njani ukuqonda xa amaGalili eza kumkhangela?
10 UYesu wayeziqonda kakuhle izinto. Wayengajongi nje izinto abantu abazenzayo kodwa wayekhangela oyena nobangela. Wayekwazi ukufunda iintliziyo. Ngokomzekelo, ngesinye isihlandlo abantu baseGalili beza kumkhangela. (Yohane 6:22-24) Waqaphela ukuba eyona nto bayizeleyo kukutya kunokumamela yena. (Yohane 2:25) UYesu wayeyazi kakuhle indlela abavakalelwa ngayo, waza wabalungisa enomonde, yaye wababonisa izinto ekwakufuneka bazitshintshe ebomini babo.—Funda uYohane 6:25-27.
11. (a) Ungazama njani ukuqonda ukuba abantwana bakho bayayithanda na intsimi? (b) Ungabanceda njani abantwana bakho bayithande intsimi?
11 Nangona ungakwazi ukufunda iintliziyo, ungakwazi ukubaqonda abantwana bakho. Ngokomzekelo, ungazam’ ukuqonda ukuba bayayithanda na intsimi. Mhlawumbi ungazibuza ukuba, ‘Akungebi mhlawumbi eyona nto bayithandayo entsimini lelaa xesha kuphumlwa ngalo ukuze sifumane into yokusela okanye etyiwayo?’ Ukuba uyaqaphela ukuba abantwana bakho abayithandi ncam intsimi, zama ukuyenza ibe mnandi. Banike izinto abanokuzenza entsimini ukuze bazive benegalelo.
12. (a) UYesu wabalumkisa ngantoni abafundi bakhe? (b) Kwakutheni ukuze abafundi bakaYesu kufuneke balunyukiswe?
12 UYesu waphinda wakubonisa njani ukuqonda? Wayesazi ukuba impazamo izal’ enye kude mhlawumbi oko kuphumele kwisono esinzulu, ngoko ke wabalumkisa abafundi bakhe ngako oku. Ngokomzekelo, abafundi bakaYesu babesazi ukuba ukuziphatha okubi kuphosakele. Kodwa uYesu wabalumkisa ngezinto ezinokubenza baziphathe kakubi. Wathi: “Kodwa mna ndithi kuni wonk’ ubani oqhubeka ekhangela umfazi ngokokude amkhanuke sele emkrexezile entliziyweni yakhe. Ukuba, ke, iliso lakho lasekunene liyakukhubekisa, linyothule ulilahle kude.” (Mateyu 5:27-29) Abafundi bakaYesu babephila namaRoma awayethanda ukubukela imidlalo enokuziphatha kakubi neyayinentetho engcolileyo. Ngobubele uYesu wabalumkisa abafundi bakhe ukuba baphephe nantoni na eyayinokwenza kube nzima ukuba benze okulungileyo.
13, 14. Ungabanceda njani abantwana bakho bangazonwabisi ngezinto ezingcolileyo?
13 Mzali, unokusebenzisa ukuqonda ukuze uncede abantwana bakho bangamoni uYehova. Okubuhlungu kule mihla, kukuba, nabantwana abancinane basesichengeni sokubona iphonografi nezinye izinto ezingcolileyo. Kakade ke, kufuneka ubaxelele abantwana bakho ukuba akufanelekanga ukuba bajonge izinto ezingcolileyo. Kodwa kukho into engakumbi onokuyenza ukuze ubakhusele. Zibuze: ‘Ngaba abantwana bam bayazi ukuba kutheni iphonografi iyingozi kangaka? Yintoni enokubenza bafune ukuyibukela? Ngaba ndenza kube lula ngabantwana bam ukuba bathethe nantoni na kum, ukuze bakwazi ukundixelela naxa behendeka ukuba babukele iphonografi?’ Enoba abantwana bakho bancinane kakhulu, usenokuthi kubo: “Mhla wabona into kwi-intanethi ekwenza ubawele ukubukela izinto ezingcolileyo, uboz’ undixelele. Ungabi neentloni okanye undoyike, ngoba ndifuna ukukunceda.”
14 Xa ukhetha izinto oza kuzonwabisa ngazo, cingisisa nangendlela onokubamisela umzekelo ngayo abantwana bakho. UPranas, ebesikhe sathetha ngaye uthi: “Ungathetha uthethile, kodwa abantwana bakho baza kukujonga baze benze le nto uyenzayo.” Ukuba usoloko uwukhetha ngobuchule umculo, iincwadi neemuvi ezifanelekileyo, unokubanceda abantwana bakho benze okufanayo.—Roma 2:21-24.
UYEHOVA UZA KUKUNCEDA
15, 16. (a) Kutheni unokuqiniseka ukuba uYehova uza kukunceda uqeqeshe abantwana bakho? (b) Siza kufunda ntoni kwinqaku elilandelayo?
15 Kwenzeka ntoni xa uManowa wacela uYehova ukuba amncede abe ngumzali okwaziyo ukukhulisa abantwana? “UThixo oyinyaniso waliphulaphula ilizwi likaManowa.” (ABagwebi 13:9) Bazali, uYehova uza kuyiphulaphula neyenu imithandazo. Uza kuninceda nibakhulise kakuhle abantwana benu. Yaye uya kuninceda nibabonise indlela enibathanda ngayo, nithobeke yaye nibe nokuqonda.
16 Njengokuba uYehova eza kukunceda uqeqeshe abantwana besebancinci, unokukunceda ubaqeqeshe naxa befikisa. Kwinqaku elilandelayo, siza kuthetha ngendlela onokukunceda ngayo umzekelo kaYesu wothando, ukuthobeka nokuqonda ukuze ukhulise abantwana baze bakhonze uYehova.
^ isiqe. 5 IBhayibhile ifundisa ukuba ingqeqesho ithetha ukhokelo, uqeqesho, ukulungisa yaye ngamanye amaxesha nesohlwayo. Abazali bamele babaqeqeshe ngobubele abantwana, kungekhona xa benomsindo.
^ isiqe. 7 Ngemihla kaYesu, abantwana babesithi Abha xa bebiza ooyise. Eli gama libonisa uthando nentlonelo.—The International Standard Bible Encyclopedia.


text:
JUNI 3, 2016
ETURKEY
INkundla YaseYurophu Elwela Amalungelo Abantu Iwisa Isigwebo Sokuba ITurkey Ifanele Ijonge IiHolo ZoBukumkani Njengeendawo Zokunqulela
NgoMeyi 24, 2016, iNkundla YaseYurophu Elwela Amalungelo Abantu yaqinisekisa iinkonzo ezinabantu abambalwa eTurkey ngelungelo ezinalo lokunqula ngokukhululekileyo. Lo myalelo wawubhekisela kumthetho ongqongqo karhulumente wokwabiwa kweziza, nto leyo eyayibangela ukuba iiHolo zoBukumkani zamaNgqina kaYehova zingagqalwa njengeendawo zokunqulela.
INkundla YaseYurophu Elwela Amalungelo Abantu yafumanisa ukuba umthetho waseTurkey wokwabiwa kweziza wawuzijonga izakhiwo ezikhulu njengeendawo zokunqulela ibe zona izakhiwo ezincinane ezinabantu abambalwa zazingajongwa njalo. Sekunjalo, iTurkey iye yawalela amaNgqina ekunquleni ngokukhululekileyo ibe loo nto inxamnye neGatya 9 leSindululo SaseYurophu Samalungelo Abantu. * Isigwebo sabonisa ukuba abasemagunyeni basebenzisa umthetho wokwabiwa kweziza “ukuze bangazivumeli iinkonzo ezincinane ukuba zinqule, enye yazo engamaNgqina kaYehova.”
Umthetho Wokwabiwa Kweziza Awuzivuleli Thuba Iinkonzo Ezinabantu Abambalwa
AmaNgqina kaYehova anombutho obhaliswe ngokusemthethweni eTurkey, ibe akhe azama kangangeminyaka emininzi ukuba iiHolo zawo zoBukumkani zijongwe njengeendawo zokunqulela ngaphantsi komthetho wokwabiwa kweziza. Noko ke, abasemagunyeni eTurkey bebesoloko besala ukujonga iiHolo zoBukumkani zamaNgqina kaYehova njengeendawo zokunqulela.
Ekubeni iiHolo zoBukumkani zingajongwa njengeendawo zokunqulela, abasemagunyeni basoloko besithi baza kuzivala ezingama-25 kuzo, ngenxa yokuba zingahambisani nomthetho wokwabiwa kweziza. Ukususela ngoAgasti 2003, kangangezihlandlo eziliqela abasemagunyeni bebesele bezivalile iiHolo zoBukumkani eMersin naseAkçay. EKarşıyaka esisithili saseİzmir, abasemagunyeni bala ukugqala iHolo yoBukumkani njengendawo yokunqulela. IiHolo zoBukumkani eMersin naseİzmir kwathethwa ngazo ngoMeyi 24 xa iNkundla YaseYurophu Elwela Amalungelo Abantu yawisa isigwebo.
Ngaphambi kokuba ibe ngu-2003, umthetho wokwabiwa kweziza waseTurkey weendawo zokunqulela wawubhekisela nje kuphela kwizakhiwo zonqulo zamaSilamsi. Ngelo xesha, abasemagunyeni basekuhlaleni bengakhange batsho kuwo bawavumela amaNgqina ukuba anqulele emakhayeni awo. Noko ke, ukuze ahambisane nemithetho yaseYurophu yokungacalulwa nokuvunyelwa kweenkonzo ukuba zinqule ngokukhululekileyo, iTurkey yawutshintsha Umthetho Wokwabiwa Kweziza Ongunombolo 3194 ngo-2003. Utshintsho lwaluquka ukuba endaweni yokuba kuthiwe isakhiwo sonqulo samaSilamsi kuthiwe indawo yokunqulela ibe kwafuneka ukuba oomasipala basekuhlaleni babe nomhlaba oza kuba ngowezakhiwo zonqulo.
Xa kwakutshintshwa umthetho kwakufanele ukuba iinkonzo ezinabantu abambalwa zinikwa ilungelo lokwakha iindawo zazo zokunqulela. Kodwa ke, imithetho yokwabiwa yayisithi kufuneka indawo enkulu kuba yayiqikelela ukuba kukho amarhamente amaninzi ibe isakhiwo sifanele senziwe kucingwa ngendlela amaSilamsi anqula ngayo.
Ukusetyenziswa Komthetho Ongqongqo Kuphazamisana Nelungelo Lokuba Nendawo Yokunqulela
Ukongezelela, abasemagunyeni kwamasipala abanazo iziza zendawo ezincinane zokunqulela ibe ayasala isicelo samaNgqina sokuba indlela ezabiwa ngayo iziza itshintshe. Xa amaNgqina abhenayo, iinkundla eziphakamileyo nabasemagunyeni baqhubeka nale ndlela ikhoyo yokwabiwa kweziza ibe ala ukujonga iiHolo zoBukumkani zamaNgqina kaYehova njengeendawo zonqulo.
EMersin naseAkçay, abasemagunyeni kwamasipala banamathela kumthetho omtsha baza bazivala iiHolo zoBukumkani apho, kuba iziza ezazikuzo zazingezizo ezeendawo zonqulo. Xa amaNgqina acela ezinye iindawo zokunqulela, abasemagunyeni bathi azikho iziza ezenzelwe loo nto.
Le ngxaki yachaphazela yonke iTurkey. Iye yabangela ukuba zingajongelwa ntweni iindawo anqulela kuzo amaNgqina kaYehova nezinye iinkonzo ezinabantu abambalwa. Sithethanje, abasemagunyeni abakoomasipala abahlukahlukeneyo abangama-27 kwiTurkey yonke, baye bazikhaba ngawo omane iinzame ezingama-46 zamaNgqina kaYehova zokuba iindawo anqulela kuzo zijongwe njengeendawo zokunqulela. Ukongezelela, imithetho ayiwavumeli amabandla ukuba afumane inyhweba yokungahlawuli irhafu, umbane okanye amanzi efunyanwa ziindawo ezijongwa njengeendawo zokunqulela.
AmaNgqina Abhena KwiNkundla YaseYurophu Elwela Amalungelo Abantu Ukuze Afumane Isiqabu
Ngaphambi kokuba aye kwiNkundla YaseYurophu Elwela Amalungelo Abantu, amaNgqina kaYehova abhenela kuzo zonke iindawo ezisemthethweni ezisekuhlaleni. IBhunga Lelo Lizwe nenkundla ephakamileyo azizange zisamkele isicelo samaNgqina kaYehova sokuba iiHolo zoBukumkani zijongwe njengeendawo zokunqulela ngaphantsi komthetho wokwabiwa kweziza, kunoko yatshintsha isigwebo senkundla esasiwathethelela.
AmaNgqina kaYehova afaka izicelo ezibini kwiNkundla YaseYurophu Elwela Amalungelo Abantu. Esinye asifaka ngo-2010 aza esinye asifaka ngo-2012. Acela iNkundla ukuba ihlole enoba iTurkey yayiyithobele kusini na iNkundla YaseYurophu Elwela Amalungelo Abantu. Ijonga umthetho osele ukhona, iNkundla YaseYurophu Elwela Amalungelo Abantu yabalaselisa ukubaluleka komthetho wokwabiwa kweziza oza kuvumela iinkonzo ezinabantu abambalwa zibe neendawo zazo zokunqulela.
INkundla YaseYurophu Elwela Amalungelo Abantu yaphawula ukuba “iqela elincinane lamaNgqina kaYehova alinakukwazi ukukufikelela oko kufunwa ngumthetho, ukuba nendawo efanelekileyo yokunqulela.” INkundla YaseYurophu Elwela Amalungelo Abantu yaqukumbela ngokuthi: “Iinkundla zasekuhlaleni azizange zizihoye iimfuno zeli qela lincinane. . . . Ekubeni embalwa, amaNgqina kaYehova awadingi isakhiwo esinobugocigoci, kodwa indawo nje eza kubenza bakwazi ukunqula, ukudibana nokufundisa ngeenkolelo zawo.”
Isigwebo sithi iTurkey iye yaluphazamisa unqulo lwamaNgqina kaYehova ngokwala ukujonga iiHolo zoBukumkani njengeendawo zokunqulela. UAhmet Yorulmaz, umongameli woMbutho wamaNgqina kaYehova eTurkey wathi: “Siyasivuyela kakhulu isigwebo seNkundla YaseYurophu Elwela Amalungelo Abantu. Sinethemba lokuba urhulumente waseTurkey uza kuzijonga iiHolo zoBukumkani njengeendawo zonqulo ibe uza kuyalela abasemagunyeni kwamasipala ukuba balandele umthetho wokwabiwa kweziza oza kwenza sifumane iindawo zokunqulela. Ngokwenza ngokuvumelana nesi sigwebo, iTurkey iza kube ithabathe inyathelo elihle lokuxhasa into yokuba abantu banqule bekhululekile.”
Ngaba ITurkey Iza Kukuphelisa Ukucalulwa Ngenxa Yonqulo?
AmaNgqina kaYehova eTurkey ngokuthe ngcembe aye aziwa ngokusemthethweni kule minyaka ilishumi idlulileyo. Ngo-2007, abasemagunyeni eTurkey babhalisa umbutho wamaNgqina kaYehova * emva kokuba walelwa elo lungelo ngaphezu kweminyaka engama-70.
AmaNgqina kaYehova ayavuya kuba iTurkey iye yenza okuthile ukuqinisekisa ukuba abemi bakhona banqula bekhululekile. Anethemba lokuba isigwebo sakutshanje seNkundla YaseYurophu Elwela Amalungelo Abantu siza kukhuthaza iTurkey ukuba ilwele ilungelo labantu lokunqula ngokukhululekileyo, nto leyo eqinisekiswa nguMgaqo-siseko waseTurkey nemithetho yamazwe ngamazwe. AmaNgqina ajonge phambili ekuboneni iTurkey isenza ngokuvumelana nesigwebo seNkundla YaseYurophu Elwela Amalungelo Abantu. Oko kuya kubonakala ngokuba iiHolo zoBukumkani ezisele zikho ezingama-25 izijonge njengeendawo zokunqulela ize iwavumele afumane iindawo zokunqulela asazidingayo.
^ isiqe. 3 IGatya 9 lithetha ngelungelo “lokuba nenkululeko yokucinga, eyesazela neyonqulo.”
^ isiqe. 19 NgoJulayi 31, 2007, kwasekwa uMbutho Oxhasa AmaNgqina KaYehova ETurkey.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Ngonyaka wamashumi amabini anesixhenxe kaYerobhoham ukumkani wakwaSirayeli, uAzariya+ unyana ka-Amatsiya+ ukumkani wakwaYuda waba ngukumkani.
2 Wayeneminyaka elishumi elinesithandathu ekuqaliseni kwakhe ukulawula, yaye walawula iminyaka engamashumi amahlanu anesibini eYerusalem.+ Igama likanina lalinguYekoliya waseYerusalem.
3 Yaye waqhubeka esenza oko kuthe tye emehlweni kaYehova, ngokuvisisana nako konke oko uAmatsiya uyise wakwenzayo.+
4 Kuphela nje iindawo eziphakamileyo azizange zithi shwaka.+ Abantu babesabingelela beqhumisa nemibingelelo kwiindawo eziphakamileyo.+
5 Ekugqibeleni uYehova wambetha ukumkani,+ yaye waqhubeka eneqhenqa+ de kwayimini yokufa kwakhe, waqhubeka ehlala endlwini yakhe ekhululekile kwizabelo,+ ngoxa uYotham+ unyana kakumkani wayongamele indlu, egweba+ abantu belo lizwe.
6 Ke eminye imicimbi ka-Azariya nako konke awakwenzayo, akubhalwanga na encwadini+ yemicimbi yookumkani bakwaYuda?
7 Ekuhambeni kwethuba uAzariya walala kookhokho bakhe,+ baza bamngcwaba nookhokho bakhe kwisiXeko sikaDavide; yaye uYotham unyana wakhe walawula esikhundleni sakhe.+
8 Ngonyaka wamashumi amathathu anesibhozo ka-Azariya+ ukumkani wakwaYuda, uZekariya+ unyana kaYerobhoham waba ngukumkani wakwaSirayeli eSamariya iinyanga ezintandathu.
9 Yaye waqhubeka esenza oko kubi emehlweni kaYehova, kanye njengoko ookhokho bakhe benzayo.+ Akazange ashenxe kwizono zikaYerobhoham+ unyana kaNebhati, awonisa ngazo uSirayeli.+
10 Wandula uShalum unyana kaYabheshe wenza iyelenqe+ nxamnye naye waza wamxabela+ eIbleyam+ wambulala yaye walawula esikhundleni sakhe.
11 Ke eminye imicimbi kaZekariya, nantso ibhalwe encwadini+ yemicimbi yemihla yookumkani bakwaSirayeli.
12 Elo yayililizwi likaYehova+ awalithetha kuYehu, esithi:+ “Oonyana+ baya kuhlala etroneni yakwaSirayeli ngenxa yakho.” Yaye kwaba njalo.+
13 Ke yena uShalum unyana kaYabheshe, waba ngukumkani ngonyaka wamashumi amathathu anesithoba kaUziya+ ukumkani wakwaYuda, yaye waqhubeka elawula inyanga yonke eSamariya.+
14 Wandula uMenahem+ unyana kaGadihi weza eSamariya evela eTirtsa+ waza wamxabela uShalum+ unyana kaYabheshe eSamariya wambulala; kwaye walawula esikhundleni sakhe.
15 Ke eminye imicimbi kaShalum neyelenqe lakhe+ awalenzayo, zibhaliwe encwadini yemicimbi yemihla yookumkani bakwaSirayeli.
16 Kungoko awathi uMenahem wayixabela iTifesa nako konke okwakukuyo nommandla wayo ophuma eTirtsa, ngenxa yokuba ayizange ivule, yaye wayixabela. Wabaqhaqha bonke abafazi abamithiyo kuyo.+
17 Ngonyaka wamashumi amathathu anesithoba+ ka-Azariya ukumkani wakwaYuda, uMenahem unyana kaGadihi waba ngukumkani kwaSirayeli iminyaka elishumi eSamariya.
18 Yaye waqhubeka esenza oko kubi emehlweni kaYehova.+ Akazange ashenxe kuzo zonke izono zikaYerobhoham+ unyana kaNebhati, awonisa ngazo uSirayeli,+ yonke imihla yakhe.
19 UPuli+ ukumkani waseAsiriya+ wafika kwelo lizwe. UMenahem wanika+ uPuli iitalente eziliwaka zesilivere,+ ukuze izandla zakhe zibe naye zibomeleze ubukumkani esandleni sakhe.+
20 Ngoko uMenahem wayibiza isilivere leyo kuSirayeli, nakuwo onke amadoda anamandla+ nangamakroti, ukuze anike ukumkani waseAsiriya amashumi amahlanu eeshekele zesilivere endoda nganye. Ukumkani waseAsiriya wabuya, yaye akazange ahlale apho kwelo lizwe.
21 Ke eminye imicimbi kaMenahem+ nako konke awakwenzayo, akubhalwanga na encwadini+ yemicimbi yemihla yookumkani bakwaSirayeli?
22 Ekugqibeleni uMenahem walala kookhokho bakhe, yaye uPekahiya+ unyana wakhe walawula esikhundleni sakhe.
23 Ngonyaka wamashumi amahlanu ka-Azariya ukumkani wakwaYuda, uPekahiya unyana kaMenahem waba ngukumkani wakwaSirayeli eSamariya iminyaka emibini.+
24 Yaye waqhubeka esenza oko kubi emehlweni kaYehova.+ Akazange ashenxe kwizono zikaYerobhoham+ unyana kaNebhati, awonisa ngazo uSirayeli.+
25 Wandula ke uPeka+ unyana kaRemaliya umphathi-mkhosi wakhe+ wamenzela iyelenqe+ waza wamxabela eSamariya kwinqaba yokuhlala yendlu kakumkani+ noArgobhi noAriye, yaye kwakukho amadoda angamashumi amahlanu akoonyana bakaGiliyadi awayekunye naye. Ngoko wambulala waza walawula esikhundleni sakhe.
26 Ke eminye imicimbi kaPekahiya nako konke awakwenzayo, nako kubhalwe kwincwadi+ yemicimbi yemihla yookumkani bakwaSirayeli.
27 Ngonyaka wamashumi amahlanu anesibini ka-Azariya ukumkani wakwaYuda, uPeka+ unyana kaRemaliya+ waba ngukumkani wakwaSirayeli eSamariya iminyaka engamashumi amabini.
28 Yaye waqhubeka esenza oko kubi emehlweni kaYehova.+ Akazange ashenxe kwizono zikaYerobhoham+ unyana kaNebhati, awonisa ngazo uSirayeli.+
29 Ngemihla kaPeka ukumkani wakwaSirayeli, uTigelati-pilesere+ ukumkani waseAsiriya+ wafika waza wathabatha i-Iyon+ neAbheli-bhete-mahaka+ neYanowa neKedeshe+ neHatsore+ neGiliyadi+ neGalili,+ nawo wonke umhlaba wakwaNafetali,+ abantu wabathabathela ekuthinjweni eAsiriya.+
30 Ekugqibeleni uHosheya+ unyana kaElaha wenzela uPeka unyana kaRemaliya iyelenqe+ waza wamxabela+ wambulala; yaye walawula esikhundleni sakhe ngonyaka wamashumi amabini kaYotham+ unyana kaUziya.
31 Ke eminye imicimbi kaPeka nako konke awakwenzayo, nako kubhalwe encwadini+ yemicimbi yemihla yookumkani bakwaSirayeli.
32 Ngonyaka wesibini kaPeka unyana kaRemaliya ukumkani wakwaSirayeli, uYotham+ unyana kaUziya+ ukumkani wakwaYuda waba ngukumkani.
33 Wayeneminyaka engamashumi amabini anesihlanu ekuqaliseni kwakhe ukulawula, yaye walawula iminyaka elishumi elinesithandathu eYerusalem. Igama likanina lalinguYerusha intombi kaTsadoki.+
34 Yaye waqhubeka esenza oko kulungileyo emehlweni kaYehova.+ Wenza ngokuvisisana nako konke okwenziwa ngu-Uziya uyise.+
35 Ziindawo eziphakamileyo kuphela ezingazange zithi shwaka. Abantu babesabingelela beqhumisa nombingelelo kwiindawo eziphakamileyo.+ Nguye owakha isango eliphezulu lendlu kaYehova.+
36 Ke eminye imicimbi kaYotham, oko wakwenzayo, akubhalwanga na encwadini yemicimbi yemihla yookumkani bakwaYuda?+
37 Ngaloo mihla uYehova wathumela+ uRetsin+ ukumkani waseSiriya noPeka+ unyana kaRemaliya nxamnye noYuda.
38 Ekugqibeleni uYotham walala kookhokho bakhe waza wangcwatywa nookhokho bakhe kwisiXeko sikaDavide ukhokho wakhe;+ yaye uAhazi+ unyana wakhe walawula esikhundleni sakhe.
Yithumele
Yithumele
2 Kumkani 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=12&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg